text:
की कारण छै जे एकटा गजलकार दोसर गजलकारक चर्चा नै करए चाहैत अछि। खराप वा नीक बादक विषय भेल मुदा चर्चा तँ हेबाक चाही। हमर गजल एहन, हमर गजल ओहन ऐ तरहँक चर्चा बहुत भेटत मुदा एकटा गजलकार दोसर गजलकारक चर्चा नै करत। आखिर किए ? वा एना कहू जे गजलकारक चर्चा के करत कथाकार की नाटककार आ की आन। जँ ई सभ करबो करता तँ ओहन समयमे जखन की गजल पूर्णरूपेण विकसित भ' क' देखार भ' जाएत तखन। मुदा प्रारम्भिक कालमे तँ स्वयं एक गजलकारकेँ दोसर गजलकारक चर्चा कर' पड़तन्हि, आलोचना आ समीक्षा कर' पड़तन्हि तखने आनो आलोचक सभ गजलपर लिखबाक प्रयास करता। जँ प्रारम्भिके कालमे अहाँ सोचि लेबै मात्र हमरे गजल चर्चा योग्य दोसरक नै तखन अहाँ गजल लीखू की आन कोनो विधा ओकर विकास नै हएत। मात्र पुरने गजलकार सभमे एहन बेमारी छै से नै नव गजलकार सभ सेहो ऐ बेमारीकेँ पोसने छथि। नवमे देखी तँ चंदन झा, राजीव रंजन मिश्र, पंकज चौधरी नवल श्री,जगदानंद झा मनु, अमित मिश्र आदिमे आलोचना-समालोचना-समीक्षा लिखबाक प्रतिभा छनि मुदा ओकरा उपयोग नै करै छथि। आब हमरा लग ई प्रश्न अछि जे जँ ई सभ केकरो चर्च नै करथिन्ह तँ हिनका लोकनिक चर्च के करत। आब ई सभ जरूर कहता जे हम सभ स्वानतः सुखाय रचना करै छी तँए हमर समीक्षाक कोनो जरूरति नै मुदा हमरो बूझल अछि, हुनको बूझल छन्हि आ सभकेँ बूझल छै जे साहित्यकार केखनो स्वानतः सुखाय रचना नै करै छै। केकरो ने केकरो लेल ओ रचना जरूर रचै छै.................खास क' एहन समयमे जखन की हरेक रचनाकार अपना आपकेँ प्रगतिशील आ जनवादी घोषित करै अछि। हमरा बुझने कथित स्वानतः सुखाय बला रचना जनवादी आ प्रगतिशील भैए नै सकैए। कारण प्रगतिशील आ जनवादी रचना जनता लेल लिखल जाइ छै स्वानतः सुखाय लेल नै। हमरा बुझने आने विधाकार जकाँ प्रारम्भिक दौरमे गजलकारकेँ गजलक दिशा बनाब' पडतै। हँ बादमे बहुत सम्भव जे आनो विधाकार सभ गजल आलोचनापर हाथ चलाबथि मुदा शुरू तँ गजलकारेकेँ कर' पड़तै। सभ नव-पुरान गजलकारकेँ ऐ दिशामे सोचबाक चाही। हरेक पोथीमे नीक वा खराप रहै छै मुदा जँ चर्चे नै करबै तँ ओ सोंझा कोना आएत। हमरा जनैत एक गजलकार द्वारा दोसर गजलकारक आलोचना नै करबाक परंपरा जे सियाराम झा सरस जी द्वारा शुरू कएल गेल तकरा चंदन झा, राजीव रंजन मिश्र, पंकज चौधरी नवल श्री, अमित मिश्र आदि नीक जकाँ बढ़ा रहल छथि। आ अंततः ई भविष्य लेल खतरनाक साबित हएत। मुदा ओमप्रकाश जी हमर कथनक अपवाद छथि। ओ जतबा मनोयोगसँ अपन गजल लीखै छथि ततबा मनोयोगसँ ओ दोसरक गजल पढ़ि ओकर आलोचना समीक्षा करै छथि। हमरा जनैत ओमप्रकाश जी मैथिली गजलक पहिल आलोचक-समालोचक-समीक्षक छथि ( बहरयुक्त कालखण्ड बला )। चंदन झा, राजीव रंजन मिश्र, पंकज चौधरी नवल श्री,जगदानंद झा मनु, अमित मिश्र आदि ओमप्रकाश जीसँ प्रेरणा ल' क' कमसँ कम बर्खमे एकटा गजल पोथीक आलोचना लिखथि तँ मैथिली गजल नीक दिशामे आबि जाएत। नव गजलकारकेँ बहुत बेसी दायित्व लेब' पड़तन्हि तखने गजलक दिशा सही हेतै। आ जँ गजलक दिशा सही भेलै तँ बूझू जे गजलकारक दिशा सेहो सही भ' गेलै। ओना हम ई जरूर कह' चाहब जे हरा लोकनि ऐ बहसमे समय नै बरबाद करी जे के आलोचना केलाह आ के नै केला। जे भेलै से भेलै मुदा आबसँ शुरू भ' जेबाक चाही।
आब हमरा लोकनि आबी बाबा बैद्यनाथ जीक कृतिपर। कृति थिक गजल आ तँए हम एकरा तीन भागमे बाँटब--
१) व्याकरण पक्ष २) भाषा पक्ष, आ ३) भाव पक्ष
तँ पहिले देखी व्याकरण पक्ष। ऐ संग्रहक कोनो गजलमे वर्णवृत नै अछि। मने पूरा-पूरी ई संग्रह बेबहर गजल संग्रह थिक। किछु उदहारण देखू। पहिने ऐ संग्रहक पहिल गजलक मतला आ तकर बाद ओकर दोसर शेर देखू----
एक बेर फेरु नजरि शरण हम आयल छी
२१२-१२२-१२-१२२२२२
वा २१२-१२-२२१२-१२२२२२
सौंसे संसारसँ हम सदति सताएल छी
२२२२२२-१२-१२२२
वा २२२२११-२२१-१२२२
ई छल मतला आ एकर दूनू तरहें होमए बला मात्रा क्रम अहाँ सभहँक सामनेमे अछि। कहबाक मतलब जे मतलामे वर्णवृत नै अछि। आब कने एही गजलक दोसर शेर देखी---
सभ दिन हम मोह निशामे सूतल रहलौं
२२२११-२२२२२२२
व्यर्थ-जंजालमे हम जन्म गमायल छी
२१२२-१२२२-११२२२
वा २१-२२१२२१२-१२२२
तँ हरा लोकनि ई देखि रहल छी जे गजलमे वर्णवृत नै अछि मने गजल बहर युक्त नै अछि।
आ ई हालति प्रायः तीसो गजलमे अछि। कोनो गजलक कोनो शेरक दुन्नू पाँतिमे तँ वर्णवृत आबि जाइए मुदा ओकर आगू-पाछू बलामे नै। जेना एकटा उदाहरण देखू। ई उनतीसम गजलक मतला थिक--
भोर भागल जेना दूपहर देखि कs
२१२२-२२२-१२२-११
गाम गामो ने रहलै शहर देखि कs
२१२२-२२२-१२२-११
तँ हमरा लोकनि ई देखलहुँ जे ऐ मतलामे तँ वर्णवृत अछि। मुदा एही गजलक आगूक शेर देखू---
आयत गरमी जखन नहि पानियें पड़त
२२२२-१२२२-१२-१२
हेतै खेती ने छुच्छे नहर देखि कs
२२२२२२२-१२२-१२
आब अहाँ सभ अपने बूझि सकै छिऐ जे गड़बड़ी कत' छै। संग्रहक तीसो गजलमे ई बेमारी छै। किछु लोक कहि सकै छथि जे भ' सकैए जे शाइर ओहि समयमे हिन्दी गजलमे प्रचलित मात्रिक छन्दमे लिखने हेता। तँ हमर कहब जे मात्रिक छन्द गजलक छन्द होइते नै छै आ दोसर गप्प जे ओ उदाहरणमे देल शेरक मात्राकेँ जोड़ि ईहो देखि लेथु जे मात्रिक छै की नै।
व्याकरणमे मात्र बहरे ( वर्णवृते ) नै होइ छै काफिया आ रदीफ सेहो होइत छै। ऐ संग्रहक रदीफ ठीक अछि ( कारण रदीफ अपरिवर्तित होइ छै तँए --) । ऐ संग्रहक अधिकांश काफिया ठीक अछि मात्र किछुए काफिया गलत अछि। आ हमरा बुझैत ओइ समय ( १९८९क ) केर हिसाबसँ ई बहुत बड़का उपल्बधि अछि। जखन की आइ २०१३मे एहन स्थिति अछि जे गजलपर एतेक चर्चाक बादों महान गजलकार सभ काफिया एहन सरल वस्तुमे गलती करै छथि। हमरा हिसाबें बाबा बैद्यनाथ जी ऐ लेल बधाइ केर पात्र छथि। आब देखी किछु गलत काफियाक सूची जे ऐ संग्रहमे अछि---
दोसर गजलक मतला---
झगड़ा कियै बझल छै गामक सिमानपर
पहरा कोना लगयबै लोकक इमानपर
ऐ मतलामे काफिया शास्त्रक हिसाबें काफिया भेल--- " इ " स्वरक संग "मानपर"। मुदा एकर बाद आन-आन शेर सभमे क्रमशः " गुमानपर ", " जानपर", "पुरानपर " ," दलानपर " , " कुरानपर ", " नादान पर", " तूफानपर" आ "कृपाणपर" अछि। (जँ ऐ गजलमे पर विभक्ति नै रहतै तँ काफिया ऐ मतलामे काफिया शास्त्रक हिसाबें काफिया होइतै--- " इ " स्वरक संग "मान" संगे-संग जँ मतलामे "सिमानपर" केर बाद जँ " जानपर" आबि जइतै तखन ऐ गजलक सभ काफिया एकदम्म सही भ' जइतै। आब हमरा विश्वास अछि जे गजलक जानकारक संग पाठक सभ सेहो बुझि गेल हेता जे गड़बड़ी कत' छै )| ठीक इएह गड़बड़ी ऐ संग्रहक गजल संख्या 16,13,19 आ 27मे सेहो अछि। तहिना गजल संख्या दसकेँ देखू। ई गजल बिना रदीफक अछि ( बिना रदीफकेँ तँ गजल भ' सकैए मुदा बिना काफियाक नै )---
पहिल शेर अछि--
क्यो एकरा दयौक नहि टोक
ई अछि बहिरा ओ अछि बौक
आन शेरक काफिया अछि--झोंक, थोक, नोक, आलोक आदि। काफिया शास्त्रक हिसाबें टोक केर काफिया, थोक, नोक, आलोक , आदि। मुदा ऐ शेरमे टोक केर काफिया अछि बौक जे की गलत अछि।
आब आबी कने ऐ संग्रहक भाषा पक्षपर। भाषा तँ ऐ संग्रहक मैथिली थिक मुदा गजल संख्या ६मे काफिया बैसाब' के चक्करमे एहनो काफिया ल' लेलथि जे की हिन्दीक क्रिया अछि आ मैथिलीमे मान्य नै अछि। गजल संख्या ६ केर मतला देखू---
बन्धुवर कोन बाट दुनियाँ जा रहल छै
सत्य कानय झूठ कीर्तन गा रहल छै
ऐ गजलक आन शेरक काफिया सभ अछि-- पा, खा, छा, बा ( मूँह बा ), आ ....
आब ई देखू जे एतेक हिन्दी क्रियामेसँ मात्र टूइएटा क्रिया मैथिलीमे मान्य छै-- जा एवं खा। बाद बाँकी एखन धरि मान्य नै छै। हमरा हिसाबें अग्राह्य हिन्दी क्रियाकेँ प्रयोग करब भाषाकेँ दूषित करबाक चेष्टा अछि। तथाकथित प्रगतिशील गजलकार नरेन्द्र एही प्रकारक भाषाक प्रयोग करै छथि आ ऐ लेल हम ने बाबा बैद्यनाथ जीक समर्थन करै छी आ ने नरेन्द्र जीक। हँ, एतबा कहबामे हमरा कोनो संकोच नै जे नरेन्द्र जी अपन १००मेसँ ९५टा गजलमे एहन भाषा प्रयोग करै छथि तँ बाबा बैद्यनाथ १००मेसँ १टामे। ओना ऐ ठाम ई जानब रोचक हएत जे एहन काफियाक प्रयोग करब अनुचित नै छै बशर्ते की भाषा बदलि जेबाक चाही। जँ नरेन्द्र जी वा बाबा बैद्यनाथ जी ऐ काफिया सभहँक प्रयोग अपन गामक वा पड़ोसी गामक मैथिलीक जोलहा रूपमे गजल लीखि करथि तँ ई काफिया सभ बिल्कुल सही होइत। हम बाबा बैद्यनाथ जीक उपरमे लेल गेल गजल संख्या ६क मतलाकेँ ऐ रूपमे देखा रहल छी---
भाइ केन्ने दुनियाँ जा रहलइय'
साँच कानै झुट्ठा गा रहलइय'
( आन शेर पाठकक कल्पनापर छोड़ल जाइए)
आब अहाँ अपने अनुभव क' सकै छिऐ जे काफिया तँ वएह हिन्दीक छै मुदा फिट एवं प्रवाहपूर्ण भ' गेल छै। शाइरकेँ मात्र बस एतबा देखबाक छै। नै तँ भाषाकेँ दूषित होइत देरी नै लागत। जँ ऐ काफिया सभहँक प्रयोग मैथिली क जोलहा रूपमे वा चंपारण, मुज्जफरपुर, सीतामढ़ी, बेगूसराय, वैशाली एँ झारखंड बाल मिथिला क्षेत्रक भाषाक संग करबै तँ गजलक कल्याण सेहो हेतै आ मैथिलीक सेहो। भाषाक सम्बन्धमे एकटा आर गप्प ऐ संग्रहक अधिकांश गजलमे मैथिलीक चलंत रूप ( मने गाम-घरमे बाज' बला रूप ) प्रयोग भेल अछि जे की मैथिली गजल लेल शुभ अछि। हँ, एतेक अपेक्षा हम बाबा बैद्यनाथ जीसँ जरूर केने छलहुँ जे ओ पूर्णियाक छथि तँ हुनक रचनामे पूर्णियामे बाजल जाइत मैथिलीक स्वरूप रहत । जँ ऐ अधारपर देखी ई संग्रह कने हमरा निराश केलक ( ई हमर व्यतिगत आलोचना अछि, गजलक व्याकरणसँ फराक देखल जाए एकरा )। जेना की उपरे इंगित क' चुकल छी जे गजलकार स्वयं शब्दमे विभक्ति सटेबाक पक्षमे छथि आ हमरा हिसाबें ई मैथिलीक लेल नीक। आ अन्तमे आउ ऐ संग्रहक भाव पक्षपर। मैथिली साहित्यमे " भाव " सभसँ सस्ता छै। जकरा देखू से भाव केर नाङरि पकड़ि साहित्यिक वैतरणी पार करै छथि। तँए ऐ संग्रहक सभ गजलक भाव पक्ष उन्नत अछि। आ ऐ पक्षपर हमर कोनो कथन नै रहत। कारण जखन सभ पक्ष हमहीं कहि देब तखन तँ पाठकक रूचि खत्म भ' जेबाक डर रहत तँए पाठक संग आन सभ गोटासँ अनुरोध जे बाबा बैद्यनाथ कृत " पहरा इमानपर " नामक गजल संग्रह पठथि आ अपन-अपन विचार देथि। जिनका ई पोथी कोनो कारणवश नै उपल्बध भ' रहल छनि से ऐ लिंकपर जा क' एकर पी.डी.एफ फाइल डाउनलोड क' एकरा पठथि https://dbb13891-a-96a2f0ab-s-sites.googlegroups.com/a/videha.com/videha-pothi/Home/Pahra_Iman_Par.pdf?attachauth=ANoY7cqrLAai8QAw-5s2DKPbDbL7tkHkNm21JzW7JHpvcnMWa4eUTBj1upJeipTdGs5Ktg9FNASU7n1e23fURUkX_RGJ71_vvSGXUY_jCYzAoJL4WNpIi5YRY-krxar5gRQH8bbqGR7PJznA3E4jjZ3p_n8mZob_0_evLolQsqCFMQFI0tK9CAQplBo3fiCIwMurjrvuSmUoaMS3fj98oxyqnZnnb65L3iOIQwe3rykiAnOw3nyPYQA%3D&attredirects=0 । ई डाउनलोड बिल्कुल फ्री अछि मने साहित्यमे प्रयोग होमए बला " भाव "सँ बहुत बेसी सस्ता।
कने रुकू, जे गोटा भाव लेल तरसैत हेता तिनका लेल मात्र किछु शेर हम देखाबए चाहब ( उनतीसम गजलक आठम शेर )
राति-दिन बउआ खाली कमेन्ट्री सुनए
कियैक पढ़तै क्रिकेटक लहर देखि कs
ऐ शेरकेँ पढ़ू आ तखनुक संग एखुनका समयकेँ देखू। कोनो फर्क नै भेलैए। पहिने रेडियोमे बैट्री नै देल जाइ छलै क्रिकेटक समयमे आब केबल लाइन कटबा देल जाइ छै। पढ़ाइपर क्रिकेटक की असर छै से एकै शेरमे देखा गेल छथि शाइर। पढ़ाइए किए ई क्रिकेट तँ आन छोट-छोट खेलकेँ सेहो नाश क' देलक। शाइर ऐ शेरक माध्यमे सेहो धेआन दिअबैत छथि। एही प्रकारक ज्वलंत मुद्दा सभकेँ बाबा बैद्यनाथ अपन गजलमे लेने छथि जे की आन शाइरक गजलमे दुलर्भ अछि। भाव केर ऐ चर्चामे ११म गजलक अंतिम शेर कहने बिना पूरा नै हएत---
कहियो जँ मोन पड़य अप्पन अतीत जीवन
बस आँखि मूनि दूनू कनियें लजा लिय
ऐ शेरकेँ पढ़ू आ एकर मतलब निकालू। झटहा फेकेलै कहीं आ लगलै कहीं। इएह भेलै गजलत्व जकरा बारेमे कहल जाइ छै जे गजलक शेर सीधा करेजमे लगै छै। जँ एकैसम गजलकेँ देखी तँ निश्चित रूपसँ ई बाल गजल अछि ( बाल गजल रहितों व्यस्क लेल ओतेबे प्रासंगिक अछि ) आ ओजपूर्ण सेहो अछि-
छोड़ू अपन कपटकेँ आ उदार बनू भैया
गाँधी सुभाष नेहरुक अवतार बनू भैया
अइ संग्रहमे श्रृंगार रसक गजल सेहो अछि जे की पाठकक लेल छोड़ल जाइए। तँ आसा अछि जे आब अहाँ सभ जरूर एकरा पढ़बै।


c: text/html

text:
पूजन सँ बेसी आयोजन पर ध्यान देल गेलै ,
मंहगाई कए मारल जनता सँ बेसी चंदा लेल गेलै ,
चौक-चौराहा पर पैघ पंडाल सजाओल गेलै ,
जेकर बेसी खर्च भेलै तेकर नाउ अखबार मे छापल गेलै ,
चिकनी चमेली ,शीला के जवानी ,जलाबी बाई कए नचाओल गेलै ,
कट्टो गिलहरी ,उह ला ला .रजिया संग कतेको मुन्नी बदनाम भेलै ,
कत्तौ-कत्तौ शेरावाली कए जयकारा सुनि पूजा कए यादि एलै ,
भक्तक कम रसिया कए भीड़ बेसी जुटलै ,
ओना पहिले जेकाँ मस्त भ' अबिर उड़ाओल गेलै ,
ऐ तरह सँ आधुनिक पूजा सफल भेलै . . . । ।
जौँ किनको खराब लागए त हम क्षमा चाहब ।
अमित मिश्र

robotstxt: allowed

filter: keep


text:
पटना । दरभंगा क महाराजा रामेश्वर सिंह द्वारा स्थापित पटना मेडिकल कालेज अस्पताल (पीएमसीएच) मे सुविधा क विस्तार कैल जाएत। विकास आयुक्त फूल सिंह क अध्यक्षता मे गठित पीएमसीएच क भविष्य क आवश्यकता क आकलन क सरकार कए अपन रपट सौंपत। इ कमेटी पीएमसीएच मे विश्वस्तरीय आधारभूत संरचना कए विकसित करबाक प्रस्ताव सेहो तैयार करत। कमेटी मे स्वास्थ्य विभाग क प्रधान सचिव व्यास जी, प्रधान सचिव, योजना आ विकास विजय प्रकाश, प्रधान सचिव वित्त रामेश्वर सिंह आ भवन निर्माण सचिव चंचल कुमार सेहो शामिल रहताह।
मुख्यमंत्री नीतीश कुमार क अध्यक्षता मे सोमदिन भेल बैसार मे इ तय भेल। स्वास्थ्य विभाग क प्रधान सचिव व्यास जी कहला जे आधारभूत आवश्यकता क आधार पर बहुमंजिला मकान क कन्सेप्ट तैयार कैल जा रहल अछि। विश्वस्तरीय कन्सलटेंट एकर आर्किटैक्चर स्ट्रक्चर क खाका तैयार करत। एकर बाद वित्तीय पहलू पर विचार कैल जाएत।
बैसार मे पटना मेडिकल कालेज अस्पताल कए स्वायत्त बनेबा पर सेहो विचार विमर्श भेल। एकरा लेल देश क प्रसिद्ध स्वायत्त प्रतिष्ठान क माडल क अध्ययन करबाक प्रस्ताव अछि। एहि स प्राप्त जानकारी क आधार पर राज्य क जरूरत क मुताबिक स्वायत्तता क माडल तैयार कैल जाएत। एहि आधार पर तैयार प्रस्ताव कए सरकार क स्वीकृति लेल पठाउल जाएत
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
पटना। मुख्यमंत्री नीतीश कुमार कहला अछि जे राज्य मे निवेश कए प्रोत्साहन देबा लेल बिहार निवेश आ सलाहकार परिषद क गठन कैल जा रहल अछि। एहि संबंध मे अधिसूचना एक-दू दिन क भीतर जारी क देल जाएत। ओ कहला जे परिषद मे देश क प्रमुख उद्योगपति आ अर्थशास्त्री शामिल हेताह। हुनकर सबहक सुझाव क आधार पर बिहार औद्योगिक विकास क विस्तृत योजना तैयार कैल जाएत। मुंबई मे निवेश आयुक्त क कार्यालय क स्थापना होएत।
नीतीश कहला जे सिंगल विंडो एक्ट 2006 क प्रावधान क तहत उद्योग विभाग क प्रधान सचिव क अध्यक्षता मे राज्यस्तरीय समिति क गठन कैल गेल अछि जे राज्य निवेश संवर्धन बोर्ड (एसआईपीबी) क अनुमोदित प्रस्ताव क निगरानी करत। मुख्यमंत्री कहला अछि जे सरकारी नीति क संबंध मे स्पष्टीकरण समिति बनाउल जाएत। समिति जे निर्णय भ चुकल अछि ओकर स्पष्टीकरण क समस्या क समाधान करत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
विभय कुमार झा एवं परिवार
Wednesday, March 2, 2016
मिथिलावासी के लेल अत्यंत गौरव बात
मिथिलावासी के लेल अत्यंत गौरव बात जे पिछला किछु महीना स टीवी, प्रिंट आ सोशल मीडिया पर सब स बेसी चर्चित मैथिल भाई श्री अश्विनी झा जी, जिनका 22 फरवरी 2016 क राष्ट्रपति महामहिम श्री प्रणव मुख़र्जी द्वारा राष्ट्रीय पुरस्कार " लार्ड बेडेन पॉवेल " 2016 स सम्मानित कायल गेलैन।
देश के राजधानी दिल्ली समेत अनेकों जगह हुनकर स्वागत के तैयारी चलि रहल अछि ! मिथिलावासी के साथ साथ हमरा लेल हर्ष के विषय कनि ज्यादा अछि कारण श्री अश्विनी झा जी दरभंगा में बेनीपुर प्रखंड के सझुआर गांव के मूल निवासी छैथ जे हमर ससुराल मझौडा, बेनीपुर के बिलकुल सटल अछि। फिलहाल श्री अश्वनी झा जी रैपिड एक्शन फोर्स-106 वीं बटालियन, जमशेदपुर में सेकेंड इन कमांडेंट के पद पर तैनात छैथ !
मैथिल समाज अप्पन एहि "मैथिल पुत्र" के सम्मान करबाक लेल देश भरि में प्रतीक्षारत छैथ ! एहि क्रम में श्री अश्विनी झा जी के 23 फरबरी 2016 कय भव्य अभिनन्दन स्वागत समारोह भेल जाहि में दिल्ली एनसीआर के तकरीबन सब सक्रिय मैथिल सामाजिक एवं राजनीतिक लोक सब भाई श्री अश्विनी झा एवं हुनक अर्धांगनी श्रीमती ऋतू झा जी जे मैथिली आ हिंदी के प्रसिद्द लेखिका आ कवियत्री छैथ, हिनकर लिखल " तरंग" पुस्तकक विमोचन समारोह सेहो भेल, दुनू गोटे के नई दिल्ली के केजी मार्ग पर "सुगति सोपान" एवं "मैथिली कला परिवार" द्वारा आयोजित कार्यक्रम में अप्पन अप्पन शुभकामना देवय वास्ते पहुँचलाह।
दुनु प्राणी के हृदय सँ हार्दिक बधाई एवं ढेरों शुभकामनायें। जय मिथिला - जय मैथिली।
विभय कुमार झा एवं परिवार
विभय कुमार झा एवं परिवार
Posted by Vibhay Kumar Jha at Wednesday, March 02, 2016
No comments:
Subscribe to: Post Comments (Atom)


text:
Tuesday, 6 March 2012
पद्य - ५० - कीनि दे हमरो खेलौना (बालगीत)
कीनि दे हमरो खेलौना
(बालगीत)
माए गे माए ! कीनि दे हमरा खेलौना ।
कनिञा – पुतरा केर दिन गेलै, लेब ने हम झुनझूऽऽना ।।
हम्मर इसकुल केर संगी सभ,
जानि ने की – की लाबैए ।
“मैथिल बुड़िबक” कहि कऽ हमरा,
ओ सभ रोज सिहाबैए ।
हमरो कीनि दे बार्बी गुड़िया, डिज्नी बला खेलौना ।
माए गे माए ! कीनि दे हमरा खेलौना ।।
केओ उड़ाबए हवाई – जहाज,
केओ मोटर केँ दौड़ाबैए ।
केओ हाथ बन्दूक लऽ घूमए,
विडियो – गेम देखाबैए ।
सभहक हाथ रिमोट खेलौना, हमरा लग टुनमूऽऽना ।
माए गे माए ! कीनि दे हमरा खेलौना ।।
धिया भारती – सिया हमर,
आ बौआ गौतम – मण्डन ।
धिया हमर बुधियारि बहुत,
आ बौआ तेहने सज्जन ।
जुनि कानू, मोन छोट करू नञि, कीनि देब बहुते खेलौना ।
माए गे माए ! कीनि दे हमरा खेलौना ।।
Subscribe to: Post Comments (Atom)


text:
पटना । बिहार मे कईटा पैघ परियोजना तैयार अछि, मुदा ओकर लोकार्पण प्रधानमंत्री क समय अभाव क कारण नहि भ पाबि रहल अछि। सूत्रक कहब अछि जे प्रधानमंत्री मनमोहन सिंह एहि मासक अंत बा अगिला मासक शुरू मे बिहार आबि सकैत छथि, मुदा वर्तमान राजनीतिक घटनाक्रम कए देखैत इ आगू-पाछु भ सकैत अछि। जहां धरि तैयार परियोजनाक सवाल अछि त एहि मे नीतीश आ लालू दूनू क शुरू कैल परियोजना शामिल अछि, एहन मे कांग्रेस लेल इ राजनीतिक रूप स काफी महत्वपूर्ण अछि जे तैयार परियोजना पर कोना अपन छाप ठोकल जाए। जानकारक कहब अछि जे नीतीश कुमार क रेलमंत्रीत्व काल मे शुरू भेल हरनौत रेल डिब्बा कारखाना बनि कए तैयार अछि आ लोकार्पणक बाट ताकि रहल अछि। एहिना लालू प्रसाद क रेलमंत्रीत्व काल मे शुरू भेल छपरा रेल चक्का कारखाना सेहो उत्पादन लेल तैयार अछि। एहि दूनू कारखाना मे एखन प्रयोगात्मक उत्पादन भ रहल अछि। एहिना एनटीपीसी क बाढ़ थर्मल क पहिल यूनिट सेहो लगभग तैयार अछि आ एहि माह क अंत तक एहि ठाम स उत्पादन शुरू भ सकैत अछि। एहि परियोजना कए लोकार्पण सेहो प्रधानमंत्री क सकैत छथि। सूत्रक कहब अछि जे प्रधानमंत्री अगर एहि तीनटा पैघ कारखाना कए लोकार्पण करबा लेल बिहार एताह त किछु आर छोट-पैघ परियोजना अछि जेकर ओहि लगा लोकार्पण भ सकैत अछि, जाहि में किछु रेलवे क नव लाइन आ आमान परिवर्तन क परियोजना शामिल अछि। एनटीपीसी संग बिहार सरकारक संयुक्त प्रयास स ठीक भ रहल कांटी थर्मल सेहो अगिला मास उत्पादन शुरू करत। एहन मे उम्मीद कैल जा रहल अछि जे एकर लोकार्पण सेहो प्रधानमंत्री क हाथ स भ सकैत अछि। चुनाव स पूर्व नीतीश आ लालू क संगहि पूरा बिहार एहि परियोजना सबहक लोकार्पण क बाट ताकि रहल अछि, मुदा सवाल अछि जे प्रधानमंत्री कहिया बिहार लेल समय निकालैत छथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
वैशाली। 21 जनवरी। बिहार सरकार के महत्वाकांक्षी मानव श्रृंखला बनै से पहिने सड़क दुर्घटना मे एक मासूम छात्रा केर मौत भ' गेलन्हि। घटना जंदाहा थाना क्षेत्र मे एनएच 103 पर कुशवाहा चौक पर घटल अछि। नौंवी कक्षा मे पढाई बाली छात्रा दिब्या कुमारी भोर मे अप्पन घर से कोचिंग जायत छली ओहि समय एक अनियंत्रित ट्रकक चपेट मे अएला से हुनकर मौत भ' गेलन्हि।
जाबे मे स्थानीय लोग घटनास्थल पर पहुंचल ट्रक ड्राइवर गाड़ी छोईड़ फरार भ' गेला। जाहिक बाद आक्रोशित लोग सभ एनएच क' जाम करि उग्र प्रदर्शन केलन्हि।
ओतहि, मुआवजा लोग सभ प्रदर्शन क' रहल अछि। एनएच पर गाड़ि सभक बड़का नमहर कतार लैग गेल अछि। मौका पर पुलिस पहुँच लोग सभके समझेबा बुझेबा मे लागल अछि। ऐना मे 12 बजे से बनै बला मानव श्रृंखला मे रुकावट आइब सकैत अछि।


text:
मोकामा। 21 दिसम्बर। बाढ़ अनुमंडल केर पंडारक थाना क्षेत्र म' पेट्रोल पंप मैनेजर केर गोली मारी हत्या क' देल गेलन्हि। एहि घटना क' कैल्ह रति ओहि समय अंजाम देल गेल जखन मृतक पेट्रोल पंप बंद करि अप्पन घर जायत छलाह। पंडारक थाना केर कोन्दी गामक गीता पेट्रोल पंप केर मैनेजर अजीत कुमार सिहं क' अपराधि सभ गोली मारी मौत केर घाट उतैर देलन्हि।
मृतक अजीत कोन्दी पंचायत केर बड्डोपुर गामक रहिवासी छलाह। अजीत कैल्ह रात्रि पंप सँ अप्पन घर साइकिल से जायत छलाह। रास्ता में बाट जोहैत अपराधि सभ हुनकर रास्ता रोकलानि आर जबरन घसीट क' खेत मे ल' गेलन्हि। ओता ईंट पत्थरसे पीट-पीट हुनकर निर्मम हत्या क' देल गेलन्हि। मौका पर पहुंचल लोग सभ ऐहिक सुचना पुलिस के देलन्हि।
पंडारक थाना केर पुलिस मौका पर पहुंच घटनास्थल केर मुआयना केलन्हि। आक्रोशित ग्रामीण सभ कोन्दी रोड क' जाम करि आगजनी केलन्हि। नाराज ग्रामीण हत्याकांड म' शामिल अपराधि सभक गिरफ्तारी आर मुआवजा केर मांग केलन्हि। हत्या सँ नाराज लोग सभ पंडारक थाना केर खिलाफ खूब नारेबाजी केलन्हि। कार्रवाई केर आश्वासन पर लोग सभ सड़क जाम हटा लेलन्हि। पुलिस शव क' अप्पन कब्जा मे ल' कार्रवाई शुरू क' देना अछि।


text:
मैथिली भाषाक चर्चित गायक हेमकान्त जीक जन्म दर्भंगा जिला अन्तर्गत शुभंकरपुर ग्राम में 1949 भेल छल। हिनकर पिताक नाम स्व. सूर्यकान्त झा आर मायक नाम पूनम देवी छलनि। हिनकर बाबूजी अपना समयक नामी अधिवक्ता छलाह । हेमकान्त जी लगभग 6000 सं ज्यादा गीत गेने छथि। हिनकर पहिल कसैट एस एम सीरिज सं निकलल छल जे बाद में नीलम कसैटक नाम सं प्रसिद्ध भेल। कालान्तर में हेमकान्त जी अनेको कम्पनीक लेल गीत गेलनि जेना टी सीरिज, टीप्स,एचएमवी, नीलम। हिनकर पहिल “सनेस” छल। सनेश क्यासेट बजारमे एलाकबाद मैथिली संगीतक दुनियामे तहलका मचौने छल । दुर्भाग्यवश, हेमकान्त झाकें दरभंगामे निधन भय गेल । हुनका ब्रेनहेम्ब्रेज भेल छल ।
५० वर्षीय गायक हेमकान्त मैथिली संगीत क्षेत्रक चर्चित नाम रहथि । मामा यौ कनि खैनी दिय सन चर्चित गीतक ओ गायक रहथि । हुनक सनेश , हिमरेखा, भौजी, चल मिथिलामे चल, सौगात, कखन हरब दुखमोर, ममता, सन दर्जन सँ बेसी एलबम निकलल अछि ।
मिथिलाञ्चलक कोनो एहन मञ्च नहि छल जाहिमे ओ आमन्त्रित नहि होइत छलाह । हुनक निधनकँे बाद सम्पूर्ण मिथिलाञ्चलमे शोक व्यक्त कएल जा रहल अछि । हेमकाण्त झाकेँ निधनसँ मैथिली आन्दोलनकेँ बडका क्षति भअ गेल। हेमकान्तकेँ आधुनिक मैथिली गीतकेँ जनजनमे पहुँचाबयबला व्यक्तिकँे रुपमे जानल जाइत अछि। हेमकान्तक निधन सँ गीत संगीत क्षेत्रके बडका धक्का लागल ।
‘एतेक बडका स्टार भेलाक बादो हुनकामे कनिको अहम नहि छल’।
कहल जायत छै कि ‘रबीन्द्र महेन्द्र मैथिली गीत संगीतकें गाम गाममे पहुचौलथि तऽ हेमकान्त बजार विस्तार कएलन्हि ।’
Tags:- Maithili songs, maithili mp3 songs, maithili singer,biography of maithili artist, biography of maithili singer Hemkant jha, maithili songs of Hemkant Jha, Maithili Video songs of Hemkant Jha, maithili Songs, maithili comedy


text:
मिथिला गौरवमयी संस्कृतिक इतिहास अपन इतिहास अपन आॅचर मे अनेको लोक पर्व के समेटने अनुपम लोक गाथाक सनेष दैत रहल अछि। एहि लोक पर्वक कड़ी मे श्रावण मास मे नव बिबाहित द्वारा मनाओल जाय बला पावनि अछि – ‘मधुश्रावणी’। ‘मधुश्रावाणी’ मुख्यतया मिथिलांचलक ब्राह्मण ओ कर्ण-कायस्थ परिवारक नव विवाहित स्त्री द्वारा अपन सुहागक रक्षा हेतु मनाओल जाइत अछि। ओना आब आनो वर्गक स्त्री लोकनि कँ एहि पावनि मे रूचि बढ़लनि अछि।
‘मधुश्रावणी’ श्रावण मासक कृश्ण पक्ष चतुर्थी कँ प्रारंभ होइत अछि आ शुक्ल पक्ष तृतीया कऽ समाप्त होइत अछि। मोटा-मोटीश्एक पक्ष धरि चलय वाला ई पावनिक मनोहारी वातावरणक परिचायक थिक। एहि पावनिक आकार्शक ओ व्यवहार अनुपम अछि। ई पावनि नवविवाहिता अपन नैहर मे मनबैत छैथि, लेकिन पावनिक अवधिक कपड़ा-लत्ता, भोजन ओ पूजा सामग्रीक प्रयोग सासुरेक कएल जाइत अछि। एहि हेतु नवविवाहिताक सासुर सँ भारक रूप मे सब वस्तु-जात हुनक नैहर पठाओल जाइत छन्हि। एहि अवसर पर मिथिला मे भार ओ भरियाक दृष्य मनोहारी लगैत अछि।
ओना तऽ ई पावनि विधिवत श्रावण कृश्ण पंचमी सँ प्रारंभ होइत परन्तु एकर विध चतुर्थीएँ सँ प्रारंभ भऽ जाइत। एहि दिन सँ नवविवाहिता लोकनि अरबा-अरबानि खाईत छथि। साँझ मे सजि-धजिकऽ सखी-बहिनपाक संग विभिन्न फूलबाड़ी सँ फल, फूल पात, जकरा ‘जूही-जाही’ कहल जाइत अछि, लोढ़ि कए अपन डाली मे सजा कऽ गीत गबैत अपन घर अबैत छथि। ई क्रम पूजा समाप्तिक एक दिन पहिने धरि चलैत अछि। पंचमी दिन सँ सासुर सँ पठाओल साड़ी-लहठी, गहना आदि पहिर व्रती पूजाक तैयारी करैत छथि। एहि पावनि मे मुख्य रूप सँ गौड़ (गौरी) एवं नागक पूजा होइत अछि।
एहि पूजाक लेल सबसँ पहिने एकटा कोबर बनाओल जाइत अछि अथवा घर मे विवाह मे कोबर रहैत ओतय पूजाक हेतु कलष पर अहिवातक वाती प्रज्वलित कएल जाइछ। सासुर सँ पठाओल हरिदिक गौड़ आ एकगोट नैहरक सुपारी, लग मे मैनाक पात पर धानक लावा राखि ओहि पर दूध चढ़ाओल जाइत अछि। बिसहारा जो गौड़ीक अतिरिक्त उज्जर फूलसँ चन्द्रमाक पमजा सेहो कएल जाइत अछि, मुदा गौरीक पूजा सिन्दुर ओ रंगक फूल सँ होइछ।
‘मधुश्रावणीक’ अरिपन मुख्यरूपें मैनाक दूटा पात पर लिखल जाइत अछि। जतय व्रती बैसिकऽ पूजा करैत छथि आ एहिक दूनू कात जमीन पर सेहो अरिपन बनाओल जाइत अछि। जमीन परहक अरिपन के उपर मैनाक पात राखल जाइत अछि। बायाँ कातक पात पर सिन्दूर आ काजर सँ एक आंगुरक सहारा लय एक सौ एक सर्पिणीक चित्र बनाओल जाइत अछि, जे ‘एक सौ एकन्त बहिन’ कहाबैत छथि। एहि मे ‘कुसुमावती’ नामक नागिनक पूजाक प्रधानता अछि। दायाँ कातक पात पिठार सँ एक सौ एक सर्पक चित्र सेहो एक्के आुगंर सँ बनाओल जाइत अछि, जकरा ‘एक सौ एकन्त भाई’ कहल जाइत अछि, एहि मे ‘वौरस’ नामक नागक पूजा मुख्यरूपें होइत अछि। एहि पावनि मे मैना पातक उपयोग एहि दुआरे कएल जाइत अछि, जे पुराण सब मे कहल गेल अछि कि हिनक पालन पोश्ण एहि मैनाक पातक बीच होइत छन्हि। संगहि मैना पातक रासायनिक गुणक कारणें एकता वषीकरण षक्तिक स्रोत सेहो मानल जाइत अछि। ताहिं मिथिला मे कईक मौका पर मैना पातक व्यवहार होइत अछि आ सुहागिन काजर आ सिंदूर धारण करैत छथि।
पूजाक अवधि मे षिव-पार्वतीक विभिन्न कथा सेहो कहल जाइत अछि। जाहि मे पुमुख अछि – ‘विहुला मनसा’, ‘मंगला गौड़ी’, ‘विश्हारा’, ‘पृथ्वी जन्म’, ‘सीता पतिव्रता’, ‘उमा पार्वती’, ‘गंगा-गौड़ी जन्म’, ‘कामदहन’, ‘लीली जन्म’, ‘बाल बसंत’ आओर ‘राजा श्री करक क कथा एहि तरहे सबदिन मोर मे पूजा होइछ, कथा होइत आओर साँझ कए जूही-जाही लोढ़वा मिथिला मे जतेक पर्वत संग लोक गीतक प्रमुख स्थान अछि तंे एहि पावनिक अवसर बिसहारा आ गौरी गीतक प्रचलन अछि।
श्रावण षुक्ला पक्ष तृतीया ताहि दिन मधुश्रावणी होइत अछि ओहि दिन वर पुनः नवविवाहिता के सिन्दूरदान करैत छथि, जकरा तेसर सिन्दूरदान कहल जाइत अछि। (एहिसं पहिने वियाहक राति पहिल बेर आ चार दिनक बाद चतुर्थीक मोर मे दोसर बेर सिन्दूरदान होइत छेक) तें ई तेसर सिन्दूरदानक पर्व मिथिलांचल नारी संस्कृतिक परिचालक थिक। पतिक दीर्घजीवनक मंगलकामना करवाक सब सँ विशिष्ट पर्व मधुश्रावणी मैथिल ललनाक समपिण एवं सहिष्णुता क कामना तथा निष्ठा एवं संस्कृतिक परपराक प्रति प्रेमक प्रतीक थिक।
गजेन्द्र ठाकुर
श्रावण मास कृष्ण-पक्षक पञ्चमीसँ शुक्लपक्ष तृतिया धरि नाग आऽ गौरीशंकरक अभ्यर्थना कएल जाइत अछि। मौना पञ्चमी-श्रावन मास कृष्णपक्ष पञ्चमीकेँ साँपक माए बिसहराक बर्थडे मनाओल जाइत अछि। नवविवाहिताक प्रथम वर्षक मधुश्रावणीक ई प्रथम दिन थिक । धुरखुरपर गोबरक नाग-नागिनपर सिन्दूर-पिठार लगाओल जाइत अछि आऽ पञ्चमीक माटिक थुम्हा घरमे साँप कटला उत्तर झाड़ा-फूकी लए राखि देल जाइत अछि। गोसाउनिकेँ खीर-घोरजाउड़क पातरि आऽ बिसहराकेँ नेबो,झौआ,नीमक पातरि देल जाइत अछि। गोसाउनिक, गौरीक आऽ बिसहराक गीत होइत अछि, पूजा-पाठक बाद पाँच बीनी (फकड़ा-कवित्त) तीन-तीन बेर सुनलाक बाद कथा सुनल जाइत अछि, ई सभदिन कथाक बाद दोहराओल सेहो जाइत अछि।
प्रथम दिनक कथा-
एकटा बूढ़ीकेँ धारमे नहाए काल पुरैनी पात पर पाँचटा जीव देखाइ पड़ैत छन्हि आऽ ओऽ हुनका मौना-पञ्चमीक मोन पाड़ि गाममे लोकसभकेँ पूजा करबाक लेल कहैत छन्हि। किछु गोटे गप मानैत छथि, मुदा किछु गोटे ओकरा फूसि-फटक मानैत छथि। जे सभ पूजा नञि कएलन्हि से रातियेमे मरि गेलाह। सभ दौड़ि कए पाँचो बहिन बिसहरा लग जाइ गेलाह, आऽ हुनका कहलासँ बचल खीर-घोड़जाउड़ मृतकेँ चटा देलन्हि, ओऽ सभ जीबि गेलाह आऽ मरड़ए नाम पड़लन्हि।
पाँचो बिसहरा महादेव सन्तान छलीह। साँपक पोआकेँ देखि एकदिन तमसा कए गौरी हिनकासभकेँ थकुचि देलखिन्ह।
साँझमे साँझक आऽ कोबरक गीत होइत अछि।
दोसर दिनक-कथा
मनसा महादेवक पुत्री छलीह जे जनमितहि युवती भए गेलीह आऽ लाजक रक्षाक हेतु साँप हुनका देहमे लपटाए गेल। गौरी तमसा गेलीह से हुनका कैलास छोड़ि जाए पड़लन्हि आऽ मृत्युलोकमे सभसँ पैघ व्यापारी चन्नू-चन्द्रधर हुनकर पूजा करन्हि से ओऽ इच्छा कएलन्हि, मुदा ओऽ छल महादेवक भक्त से ओऽ वाम हाथे पूजा करबाक गप कहलन्हि। ओकर छओ बेटाकेँ साँप डसि लेलक, मरि जाइ गेल। बुढारीमे चन्नूकेँ बेटा भेलन्हि मुदा ज्योतिषि कहलकन्हि जे हुनका विवाहक दिन कोबरघरमे साँप डसि लेतन्हि। ओहि बच्चाक नाम लक्ष्मीधर-बाला-लखन्दर राखल गेल, छहे-मासमे ओकर विवाह चिर-सोहागनि योगक कान्याँसँ होएब निश्चित भेल। पहाड़पर कोठामे बिज्जी आऽ बिढ़नीक पहराक बीच कान्याँ बिहुलासँ विवाह भेल। मुदा कोहबरमे साँप आयल आऽ हुनका डसि लेलक। बिहुला पतिकसंग केराक थम्हपर गंगाधारमे चलि पड़लीह आऽ प्रयाग पहुँचि गेलीह। ओतए एकटा धोबिनकेँ ओकर बच्चा तंग कए रहल छल, ओऽ ओकरा मारि नुआसँ झाँपि देलन्हि आऽ कपड़ा खीचलाक बाद ओकरा जिआ देलन्हि। दोसर दिन जखन ओऽ अएलीह तखन बिहुला हुनकासँ अपन व्यथा सुनओलन्हि। फेर हुनका संग इन्द्रक दरबार गेलीह आऽ बिसहराक पैर पकड़ि कहलन्हि जे यदि हुनकर पति आऽ छबो भैंसुर जीबि जएताह तखन ओऽ बिसहरा पूजा करबो करतीह आऽ मृत्युलोकमे ओकर प्रचार सेहो करतीह। सभ जीबि गेल आऽ बिसहराक पूजा शुरू भेल।
बिसहरा कथा-कश्यप मुनिकेँ कद्रूसँ एक हजार साँप भेल आऽ कशप मुनि विष झारबाक मन्त्र बनओलन्हि, तपस्या कए मनसँ बिसहरा बनओलन्हि से भेलीह मनसा। ओऽ कैलास आऽ पुष्कर गेलीह फेर बूढ़ तपस्वीसँ हुनकर विवाह भेलन्हि, ताहिसँ आस्तीक नामक पुत्र भेलन्हि। राजा जनमेजयक सर्प-यज्ञमे जड़ल सर्पसभके आस्तीक बचा लेलन्हि। आषाढ़क संक्रान्तिसँ नाग-पंचमी धरि बिसहराक पूजा पसीझक डारिपर होइत अछि।
मंगला-गौरी कथा- श्रुतकीर्ति राजाकेँ बेटा नहि छलन्हि, भगवतीक उपासना कएल। भगवती कहलन्हि जे सर्वगुणी बेटा १६ वर्ष आयुक होएत आऽ महामूर्ख बेटा दीर्घायु होएत, से केहन वर चाही। राजा सर्वगुणी बेटाक वर मँगलन्हि।
मन्दिरक सोझाँक आमक गाछसँ आम तोड़ि ओऽ अपन पत्नीकेँ खुआ देलन्हि आऽ पुत्र जे प्राप्त भेल ओकर नाम चिरायु राखल। १६ वर्ष पूर्ण भेलापर रानीक भाए संगे राजकुमार चिरायु काशी चलि गेलाह। माम भागिन जे काशी लेल बिदा भेलाह तँ रस्तामे आनन्दनगर राज्यमे बीरसेन राजाक पुत्री मंगलागौरीक विवाह होमए बला छल। ओऽ सखी-बहिनपा संग फूल लोढ़ए लेल फुलवारीमे आयल छलीह तँ गपे-गपमे एकटा सखी हुनका राँड़ी कहि देलखिन्ह, तँ ओऽ कहलन्हि जे हम गौरकेँ तेना गोअहरने छी जे जाहि वरक माथपर हमर हाथक अक्षत पड़त से अल्पायु रहबो करत तँ दीर्घायु भए जाएत। ओहि राजकुमारेक विवाह बाह्लीक देशक राजा दृढ़वर्माक बेटा सुकेतुसँ हेबए बला रहए। ओही फुलबारीमे माम-भागिन रहथि, आऽ साँझमे बर-बरियाती सभ सेहो अएलाह। वर महामूर्ख आऽ बहीर छल से ओऽ लोकनि राति भरि लेल चिरायुकेँ वर बनबाक आग्रह कएलन्हि। चिरायु गौरी-शंकरक प्रतिमाक समक्ष सिन्दूर-दान कएलन्हि। कोहबरमे वर कनिआ अएलाह तँ ओही राति चिरायुक १६म वर्ष पुरि गेलन्हि आऽ तखने गहुमन साँप डसबाक लेल आबि गेल। राजकुमारी जगले छलीह आऽ ओऽ गहुमनक सोझाँ दूध राखि देलखिन्ह आऽ पतिकेँ नहि मारबाक आग्रह कएलन्हि। गहुमन दूध पीबि पुरहरमे पैसि गेल, राजकुमारी आँगीसँ पुरहरक मुँह बन्न कए देलन्हि। राजकुमारक निन्द खुजलन्हि तँ ओऽ किछु खाए लेल मँगलन्हि। राजकुमारी हुनका खीर-लड्डू देलन्हि, हाथ धोबाक काल राजकुमारक हाथसँ पञ्चरत्न औँठी खसि पड़लन्हि से राजकुमारी उठा लेलन्हि। वर पान-सुपारी खाए सुतलाह आऽ पुरहरिक साँप रत्नक हार बनि गेल आऽ से राजकुमारी गरामे पहिरि लेलन्हि। भोरमे माम भागिनकेँ लए गेलाह मुदा सुकेतुकेँ राजकुमारी कोबरमे नहि पैसए देलखिन्ह। साल भरिक बाद प्राय विन्ध्याचलसँ जे माम-भागिन घुरि रहल छलाह तँ राजकुमारी कोठापसँ हुनका चीन्हि गेलीह। धूमधामसँ सभ घर कनिआँ लए पहुँचलाह आऽ गौरी आऽ नाग पूजाक महत्व ज्ञात भेल।
तेसर दिनक कथा
पृथ्वीक जन्म- पापसँ पृथ्वी पाताल चलि गेलीह, तखन ब्रह्मा, विष्णु प्रार्थना कए हुनका ऊपर अनलन्हि, फेर ओऽ डगमगाइत छलीह, तखन विष्णु काछु बनि नीचाँ चलि गेलाह, अपन पीठपर राखि लेलन्हि, तैयो ओऽ जल-पर भँसैत छलीह, तखन आगस्त्यक जाँघ तरसँ माटि आनल गेल, विष्णु सेहो माछ बनि माटि अनलन्हि, तकर जोड़न दए पृथ्वीकेँ स्थिर कएल गेल, जे कमी छल से भगवान वराह बनि उत्तर माथसँ पृथ्वीकेँ ठोकि कए ठीक कए देलन्हि।
समुद्र-मन्थन- देवता-दानव सुमेरुपर एकत्र भए समुद्र-मन्थनक हेतु बासुकीनागकेँ मन्दार पर्वतमे लपटाए समुद्रमे उतारल।कूर्मराजकेँ आधार बनाए मूँह दिसनसँ दानव आऽ पुच्छी दिसनसँ देवता नागकेँ पकड़ि मन्दारक मथनीसँ मंथन शुरू कएलन्हि। रगरसँ पर्वतपर गाछ-वृक्षमे आगि लागि गेल। इन्द्र वर्षा कएलन्हि, समुद्रक नूनगर पानि दूध-घी भए गेल, लक्ष्मी, सुरा आऽ उच्चैःश्रवा घोड़ा निकलल से चन्द्रमा-लोकनि लए लेलन्हि। अमृत लेने धन्वन्तरि बहार भेलाह, विष निकलल से महादेव कण्डमे लेलन्हि। गौरी बिसहरा,साँप,बिढ़नी,चुट्टीक मदतिसँ विश महादेवक देहसँ निकाललन्हि। अमृत लेल झगड़ा बझल, विष्णु मोहिनी बनि गेलाह। दैत्य मोहित भए अमृत-कलश हुनकर हाथमे राखि देलन्हि आऽ देवतासँ लड़ए लगलाह। विष्णु सभ देवताकेँ अमृत पिआ देलन्हि। दैत्य राहु भेष बदलि अमृत पीबए चाहलक मुदा चन्द्रमा सूर्य हुनका चीन्हि गेलखिन्ह, अम्र्त मुँसँ कंठ धरि यावत जाइत तावत विष्णु ओकर गर्दने चक्रसँ काटि देलन्हि। मुदा अमृतक जे स्पर्श ओकरा भए गेल छल से ओऽ मरल नहि, मुण्ड भाग राहु आऽ शेष भाग केतु बनि गेल, एखनो कोनो अमावस्यामे सूर्यकेँ तँ कोनो पूर्णिमामे चन्द्रमाकेँ गीड़ैत अछि, मुदा कटल मुण्ड-धरक कारण दुनू गोटे किछु कालक बाद बहार भए जाइत छथि। बचल अमृत विश्वकर्माक रखबाड़िमे इन्द्रकेँ दए देल गेल।बासुकी नागकेँ माइक श्राप नहि लगबाक आऽ जनमेजयक यज्ञमे भागिन आस्तीक द्वारा सपरिवार प्राणरक्षा होएबाक वर भेटलन्हि।
चारिम दिनक कथा
सतीक कथा- ईश्वरकेँ विश्वक सृष्टि करबाक छलन्हि, से ओऽ पहिने विष्णु, फेर शिव आऽ तखन ब्रह्माक रूपमे अवतार लेलन्हि। ओऽ तखन देवता-ऋषि-मुनि, शतरूपास्त्री, स्वायंभुव मनु, दहिना आँखिसँ अत्रि, कान्हसँ मरीचि, दहिना पाँजरसँ दक्ष-प्रजापतिक रचना कएलन्हि। मरीचीसँकश्यप, अत्रिसँ चन्द्रमा, मनुक प्रियव्रत एवं उत्तानपाद बेटा आऽ आकृति, देवहूति आऽ प्रसूति बेटी भेलन्हि। प्रसूतिक विवाह दक्ष प्रजापतिसँ आऽ ताहिसँ साठि कन्या भेल। साठिमे आठक विवाह धर्म, एगारहक कश्यप, सत्ताइसक चन्द्रमा आऽ एक गोट जिनकर नाम सती छलन्हि हुनकर विवाह महादेवसँ भेलन्हि। चन्द्रमाकेँ जे सताइस टा पत्नी भेलन्हि ताहिमेसँ ओऽ रोहिणीकेँ सभसँ बेशी मानैत छलाह, से २६ टा बहिन अपन पिता दक्षकेँ कहलनि, ओऽ शाप देलकिन्ह आऽ चन्द्रमाक शरीर घटए लगलन्हि। तखन ओऽ महादेव लग गेलाह तँ ओऽ हुनका अपन कपार पर चढ़ा लेलन्हि। एहिसँ दक्ष महादेवकेँ बारि देलखिन्ह। फेर दक्ष एकटा यज्ञ कएलन्हि आऽ शंकरकेँ नोत नहि देलन्हि। सती नैहर जएबाक लेल जिद पकड़ि लेलन्हि तँ वीरभद्रक संग शिव हुनका पठा देलन्हि। सती चलि तँ गेलीह मुदा अपमान देखि यज्ञकुण्डमे कूदि पड़लीह। वीरभद्र ई देखि दक्षक गरदनि काटि लेलन्हि।महादेवकेँ तमसायल देखि कए देवता सभ प्रार्थना कएलन्हि जे बिना जिअओने यज्ञ पूर्ण नहि होएत से यज्ञक काटल छागरक मूरी दक्षक धरपर महादेव लगा देलन्हि, आऽ ओ जीबि कए बो-बो करए लगलाह, से माहादेव ई देखि प्रसन्न भेलाह। तहियेसँ महादेवक पूजाक अन्तमे बू कहल जाए लागल। महादेव सतीक मृत शरीर लए बताह भेल फिरथि से देखि विष्णु चक्रसँ सतीक टुकड़ा कए देलन्हि आऽ जतए-जतए ओऽ टुकड़ा खसल से सभटा सिद्धपीठ भए गेल। महादेव कैलाश छोड़ि जंगलमे तपस्या करए लगलाह।
पतिव्रताक कथा- एकटा राजा छालाह। हुनका दूटाबेटी छलन्हि- कुमरव्रता आऽ पतिव्रता। कुमरव्रता नन्दनवनमे कुटीमे रहए लगलीह आऽ पतिव्रता विवाह कए सासुर चलि गेलीह। एक दिन एकटा योगीक माथपर कौआ चटक कए देलकैक तँ ओऽ शाप दए ओकरा भसम कए देलक। नन्दनवनमे आगि लागल रहए। पतिव्रता अपन बहिन कुमरव्रताक कुटी बचेबाक लेल तुलसीक बेढ़ देलन्हि ताहिमे योगीकेँ भीख देबामे देरी भए गेलैक। योगी तमसाएल तँ पतिव्रता देरीक कारण कहलन्हि। योगी बोनमे गेल तँ देखलक जे सौँसे बोनमे आगि लागल अछि मुदा कुमरव्रताक कुटी बचल अछि। ओऽ कुमरव्रताकेँ एकर रहस्य बतेलक तँ ओहो निर्णय लेलन्हि जे हमहुँ विवाह कए पतिव्रता बनब। भोरमे एकटा कुष्ठरोगीकेँ ओऽ देखलन्हि तँ हुनकेसँ विवाह कए लेलन्हि। पति हुनका कहलखिन्ह जे हमरा तीर्थ कराए दिअ। ओऽ हुनका पथियामे लए बिदा भेलीह तँ रस्तामे जखन पथिया उतारि रहल छलीह तँ चोट लागि कए एक गोट सूली पर लटकल ऋषिकेँ चोट लागि गेलैक। ओऽ भोर होइते पतिक मृत्युक शाप हुनका दए देलन्हि। से सुनि बेचारी सूर्यक उपासना करए लगलीह से पति मृत्यु पाबि फेर जीबि उठलखिन्ह आऽ एहि बेर बिना रोग व्याधिक घुरि अएलन्हि। सती,सावित्री, अनुसूया आऽ बिहुला जेकाँ सतीक अनेक उदाहरण अछि।
पाँचम दिनक कथा
दक्षक पुनर्जन्म भेलन्हि हिमालयक रूपमे, आऽ एहि जन्ममे हुनका उमा, पार्वती, गंगा, गौरी आऽ सन्ध्या ई पाँचटा कन्या भेलन्हि। हिमालय आऽ मनाइनक बेटी उमा महादेवकेँ प्राप्त करबाक लेल तपस्या करए चलि गेलीह, माय उमा कए रोकलन्हि, से नाम उमा पड़ि गेलन्हि ओऽ वरक रूपमे महादेवकेँ प्राप्त कए लेलन्हि। दोसर पुत्री पार्वती एकदिन कनकशिखरपर गेलीह आऽ बसहापर चढ़ि हुनका संग चलि गेलीह। तेसर पुत्री गंगा रहथि। एक दिन महादेव भिक्षुक भेष धए अएलाह आऽ गंगाकेँ जटामे नुकाए चलि गेलाह।
छठम दिनक कथा
सगर राजाक पत्नी रहथि शैब्या आऽ हुनकासँ असमंजस नामक पुत्र भेलन्हि। दोसर पत्नी वैदर्भीसँ कोनो बच्चा नञि भेलन्हि। वैदर्भी महादेवक तपस्या केलन्हि तँ सए बरखक बाद एकटा लोथ जन्म लेलकन्हि। महादेव अएलाह आऽ लोथकेँ साठि हजार खण्डमे काटि ओतेक तौलामे राखि झाँपि देलनि। ई सभटा किछु दिनमे पुत्रक रूप लए लेलकन्हि। सगर राजाक सएम अश्वमेध यज्ञक इन्द्र व्रोधी भेलाह कारण तखन सगर शतक्रतु इन्द्र भए जएताह। इन्द्र यज्ञक घोड़ाकेँ लए भागि गेलाह आऽ कपिलक आश्रममे बान्हि देलखिन्ह। साठियो हजार पुत्र कपिलपर दौगलाह, ओ तपस्यालीन छलाह आऽ अपन क्रुद्ध आँखि खोलि सभकेँ जरा देलन्हि। वैकुण्डसँ गंगाकेँ अनबाक लेल असमंजस आऽ तकर बाद हुनकर पुत्र दिलीप आऽ तकर बाद तिनकर पुत्र अंशुमान तपस्या करैत-करैत मरि गेलाह। अंशुमानक पुत्र भगीरथक तपस्यासँ विष्णु प्रसन्न भेला आऽ गंगाकेँ मृत्युलोक लऽ जएबाक अनुमति दए देलन्हि। महादेव हिमालयपर जाए स्वर्गसँ उतरैत गंगाकेँ अपन जटामे राखि सम्हारि लेलन्हि, मुदा जे आगू बढ़लीह तँ जहु ऋषिक कुटी दहाए लागल। जहु ऋषि गंगाकेँ पीबि गेलाह। मुदा आग्रह कएलापर ओऽ गंगाकेँ छोड़ि देलन्हि आऽ तहियासँ गंगा हुनकर पुत्री जाह्नवीक रूपमे विख्यात भेलीह। आऽ फेर अन्तमे सगरक पुत्र लोकनि द्वारा, घोड़ाक खोजमे खुनल ओहि खाधिमे खसलीह जे आब सागर कहाबए लागल आऽ एहि तरहेँ सगरक पुत्रसभकेँ सद्गति भेटलन्हि।
गौरीक जन्म- सतीक मृत्युक बाद महादेवकेँ विरक्ति भए गेलन्हि। तखन ताड़कासुर ब्रह्माकेँ प्रसन्न कए महादेवक पुत्रक अतिरिक्त ककरो आनसँ नहि मरबाक वर लए लेलक, देवताकेँ स्वर्गसँ भगा देलकन्हि। तखन देवता लोकनि महामाया दुर्गाक आराधना कएलन्हि आऽ ओ हिमालयक घरमे जन्म लेलन्हि। ओऽ बड़ गोर-नार छलीह से हुनकर नाम पड़ल गौरी। नारद एकदिन हिमालयक ओहिठाम अएलाह आऽ गौरीक हाथ देखि कहलखिन्ह जे हिनकर विवाह महादेवसँ होएतन्हि। हिमालय गौरीकेँ दूटा सखीक संग महादेवक सेवामे पठा देलखिन्ह। देवतागण कामदेवकेँ मित्र वसन्त आऽ स्त्री रतिक संग ओतए पठेलन्हि। गौरी जखन पहुँचलीह तखन कामदेव वाण चलेलखिन्ह। महादेव आँखि खोलि गौरीकेँ देखल। गौरी पूजा कएलन्हि। महादेव हुन्का देखि उपमा देलन्हि,
मुँह चन्द्रसन, आँखि कमलसन, भोँह कामदेवक धणुषसन, ठोर पाकल तिलकोरसन, नाक सुग्गाक लोलसन, बोली कोइलीसन।
मुदा तखने हुनका होश अएलन्हि ओऽ झाँकुरमे कामदेवकेँ देखलन्हि तँ तेसर नेत्र क्रोधित भए खोलि देखल तँ ओऽ जरि गेलाह। रति मूर्छित भए गेलीह। रतिक विलाप देखि देवतागण अएलाह आऽ कहलन्हि जे ताड़कासुरक वध लेल ई सभटा रचल गेल। महादेव कहलन्हि जे रति समुद्रमे शम्बर दैत्य लग जाथि। कृष्णक पुत्र प्रद्युम्नकेँ ओऽ दैत्य उठा कए लए जायत। जखन प्रद्युम्न पैघ होएताह तखन ओऽ शम्बरकेँ मारि रतिकेँ बियाहि द्वारका लए जएताह। वैह प्रद्युम्न कामदेव होएताह।
सातम दिनुका कथा
गौरी कामदेवक दहन देखि डराए गेलीह। नारद गौरीकेँ तपस्या करए लेल कहलखिन्ह। तपस्याक लेल हिमालय अपन पत्नी मैनासँ पुछलन्हि। गौरी फेर पटोर खोलि देलन्हि आऽ कृष्णाजिन आऽ बल्फर पहिरि सखी संग गौरीशिखर चोटीपर चलि गेलीह। घोर तपस्या देखि ऋषि-मुनि संग नारद महादेव लग पहुँचलाह। महादेव गौरीक परीक्षा लेल भेष बनाए गौरीशिखर पहुँचलाह आऽ महादेवक ढेर-रास निन्दा कएलन्हि। गौरी तमसाए गेलीह तँ ओऽ सोझाँ आबि गेलाह आऽ विवाहक लेल तैयार भए गेलाह।
आठम दिनक कथा
काशीमे सप्तऋषि , वशिष्ठ आऽ वशिष्ठक स्त्री अरुन्धती अएलीह। महादेव हुनका लोकनिकेँ कथा लए हिमालयक ठाम पठओलन्हि। हिमालय आऽ मैनाक आँखिसँ खुशीसँ नोर झड़ए लगलन्हि। कथा स्थिर भए गेल। नारद देवता लोकनिकेँ हकार देलन्हि। चारिम दिन बरियाती लगल। गन्धर्वराजकेँ देखि मैनाकेँ नारदकेँ पुछलन्हि तँ ओऽ कहलन्हि जे ई तँ देवताक गबैया छी। फेर धर्मराज, इन्द्र सभ अएलाह। नारद सभक परिचए देलन्हि। मैना सोचलन्हि जे ई सभ एतेक सुन्दर अछि तँ महादेव कतेक सुन्दर होएताह। महादेव मैनाक मोनक गप बुझि किछु तमाशा कएलन्हि। महादेव, हुनकर गण, भूत-पिशाचकेँ देखि मैना बेहोश भए गेलीह।
नवम दिनक कथा
मैनाकेँ जखन होश अएलन्हि तँ ओऽ नारद-गौरी सभकेँ बहुत रास बात कहलन्हि आऽ विवाहसँ मना कए देलन्हि। सभ मनबए अएलन्हि तैयो नहि मानलीह। तखन महादेव अपन भव्यरूप देखेलन्हि, तँ मैना देखिते रहि गेलीह। विवाहक कार्य शुरू भेल। परिछनि, अठोंगर, गोत्राध्यायक बद कन्यादान सम्पन्न भेल आऽ ताड़कासुरकेँ मारबाक बाट सोझाँ प्रतीत भेल।
दशम दिनुका कथा
महादेव आऽ गौरीक संभोगसँ जे बच्चा होएत ओऽ पृथ्वीक नाश कए देत, ब्रह्माक ई वचन सुनि देवता लोकनि हल्ला मचा देलन्हि आऽ महादेवक अंश पृथ्वीपर खसि पड़ल। गौरी देवताकेँ सरापलन्हि जे आइ दिनसँ हुनका लोकनिकेँ सम्भोगसँ सन्तान नहि होएतन्हि। पृथ्वी अंशकेँ आगिमे आऽ आगि सरपतवनमे भार सहन नहि होएबाक कारण दए देलन्हि। ओतए छह मुँहबला बच्चा भेल, ओकरा कृत्तिकसभ पोसलन्हि तेँ नाम कार्तिकेय पड़ि गेलन्हि। गणेशक जन्मक बाद महादेव हुनका बजा लेलन्हि, देवतालोकनि हुनकर अभिषेक कए अपन सेनाध्यक्ष बना लेलन्हि। ओऽ ताड़कासुरकेँ मारि इन्द्रकेँ राज्य घुरा देलन्हि आऽ साठिसँ विवाह कएलन्हि।
गणेशक जन्म- माघसूदि त्रयोदशी सुपुष्य विष्णुव्रत एक मासमे समाप्त कए कैलाशमे गौरी-महादेव रमण करए लगलाह। विष्णु तपस्वीक भेष बनाए अएलाह आऽ भूखसँ प्राण रक्षाक गप कहलन्हि। ओछाओनपर अंश खसि पड़ल आऽ गणेशक जन्म भए गेल। समारोहमे सभ अएलाह, शनिकेँ गौरी देखए लेल कहलन्हि, मुदा हुनका देखलासँ गणेशक गरदनि कटि कए खसि पड़ल। विष्णु एकटा हाथीक गरदनि काटि लगा देलन्हि आऽ अमृत छींटि जिआ देलन्हि। गणेशक विवाह दक्षप्रजापतिक बेटी पुष्टिसँ भेलन्हि।
गौरीक नागदन्त कथा-हिमालयक आऽ मनाइनक चारिम बेटी गौरीक विवाह महादेवसँ भेल। महादेव भाभट पसारि फेर हटा लेलनि।बेटी-जमाएकेँ पुष्ट भार साँठि बिदा कएलन्हि, से सठबे नहि करन्हि। भड़कनि छुलाहि जखन धुरखुर सटि ठाढ़ भेल, तखन सभटा भार बिलाएल। एकबेर गौरी कहलन्हि जे सभक ननदि अबैत छैक, भागिन अबैत छैक। महादेव बहिन अशावरीकेँ बजेलन्हि। हुनका बेमाय फाटल छलन्हि, बेमायमे गौरीकेँ नुका लेलन्हि। गौरी कानथि तँ क्यो सुनबे नहि करन्हि। म्हादेव पुछाड़ि कएलन्हि तँ ओऽ पैर झाड़लन्हि। गौरी भटसँ खसलीह। तहिना ननदि लेल माँछ रान्हलन्हि। सभटा माँछ ननदि खाऽ गेलखिन्ह। गौरी अकछ भए ननदिकेँ बिदा कएलन्हि। गौरी गंगा जल भरए गेलीह तँ पुरबा आऽ पछबा दुनू भागिन जोरसँ बहए लागल। गौरी हाथ जोड़ि हँसी बन्न करए लेल कहलन्हि।
गौरी छिनारि/चोरनी- गौरी कहलन्हि जे छिनारिकेँ माथपर सिंह आऽ चोरनीकेँ नाङरि दए दिऔक। महादेव तथास्तु कहलन्हि। गौरी माछ आनए गेलीह तँ धारक कातमे महादेव भेष बदलि माँछ बेचबाक लेल ठाढ़ भए गेलाह। गौरीकेँ माँछ बेचबासँ मना कए देलन्हि, कहलन्हि जे हँसी-ठट्ठा करब तखने हम अहाँकेँ माँछ देब। गौरीकेँ महादेव लेल माँछ लेब जरूरी छलन्हि से ओऽ हँसी कए माछ आनि, रान्हि महादेवकेँ खोआबए बैसलीह तँ माथपर सिंघ उगि गेलन्हि। दोसर दिन महादेव गौरीकेँ जल्दीसँ खेनाइ बनाबए लेल कहलन्हि, तखने गौरीकेँ दीर्घशंका लागि गेलन्हि। ओऽ जखन दीर्घशंका कए ओकरा पथियासँ झाँपि देलखिन्ह। जखन महादेव ओम्हर अएलाह आऽ पुछलखिन्ह तँ ओऽ लजा गेलीह आऽ गप चोरा लेलन्हि। जखन महादेवकेँ ई कहलन्हि तँ हुनका नाङरि भए गेलन्हि। गौरी छिनारि आऽ चोरनीक चेन्ह मेटएबाक अनुरोध कएलन्हि। तहियासँ ई चेन्ह मेटा गेल।
एगारहम दिनुका कथा
गौरीसँ छोट आऽ हिमालयक पाँचम बेटी संध्यासँ विवाहक लेल महादेव चोरा कए चलि गेलाह। गौरीकँ दहो-बहो नोर चुबए लगलन्हि। घामे-पसीने भए गेलीह। देहसँ मैल छुटए लगलन्हि तकरा ओऽ जमा केलन्हि आऽ साँप बनाए पथपर छोड़ि देलन्हि। महादेव जखन संध्याक संग विवाह कए अएलाह तखन ओहि साँपमे प्राण दए देलन्हि। गौरीकेँ कहलन्हि जे ई साँप, लीली, अहाँक बेटी छी आऽ एकरासँ खेलएबाक लेल संध्याकेँ अनने छी। गौरी भभा कए हँसि देलन्हि।
नाहर राजा आऽ ताँती रनिक सए बेटामे सभसँ पैघ् बेटा बैरसी महादेव लग नोकरी करए लेल गेलाह। महादेव हुनका कहलखिन्ह जे लीलीकेँ धर्मकुण्डमे स्नान कराए दियौन्ह आऽ सोहागकुण्डमे औँठा डुबा दियौन्ह। मुदा ओऽ उलटा कए देलन्हि। सोहाकुण्डमे डुबलाक कारण सोहाग बड़ पैघ भेलन्हि। मुदा धर्मकुण्डमे मात्र औँठा डुबलन्हि से ओकर लेशमात्र रहलन्हि। से ओऽ बेरसीसँ विवाह करबाक गप कहलन्हि आऽ हुनकेसँ हुनकर विवाह भेल।
रवि दिनुका पतिव्रता सुकन्याक कथा
एकटा राजा- आऽ चरिटा हुनकर रानी छलन्हि। छोटकी रानीटासँ एकटा बचिया सुकन्या भेलन्हि। एक दिन राजा सुकन्या संगे टहलैत छलाह तँ सुकन्या एकटा दिबड़ाक भीड़ देखलन्हि। ओहिमे दूटा चमकैत वस्तु सेहो छल। ओऽ ओहिमे कटकीसँ भूड़ करए चाहलन्हि, तँ ओहिमेसँ शोनित बहार भए गेल आऽ चीत्कार उठल। एकटा मुनि तपस्या कए रहल छलाह आऽ हुनकर दुनू आँखि फूटि गेल छलन्हि। राजा हाथ जोड़ि क्षमा माँगलन्हि तँ ओऽ सुकन्याकेँ सेवाक लेल माँगि लेलन्हि। राजा कुमोनसँ सुकन्याक विवाह ओहि बूढ़ ऋषिसँ करबाए देलन्हि। फेर एक दिन अश्विनीकुमार सुकन्याकेँ भेटलखिन्ह आऽ हुनका लोकनिक संग पतिकेँ गंगा स्नान करेबाक लेल कहलखिन्ह। जखने तीनू गोटे स्नान कए निकललाह तँ एके रंग-रूपक युवा आँखि सहित बाहर आबि गेलाह। आब सुकन्या हुनका चिन्हतथि कोना। तखने ओऽ देखलन्हि जे दुनू देवताक पिपनी तँ खसिते नहि छन्हि से ओऽ अपन पतिकेँ चीन्हि गेलीह। राजा बेटी-जमाएक खुशीमे भोज देलखिन्ह। देवता सभ सेहो अएलाह मुदा देवता सभ श्वनेकुमारकेँ पाँतीमे बैसि कए खाए नहि देमए चाहैत छलाह मुदा राजाक कहलापर हुनका सभकेँ एके पाँतीमे बैसए देलखिन्ह।
बारहम दिनुका कथा
एकटा ब्राह्मणीक सात टा बेटा छलन्हि। छोटकी पुतोहु गरीब घरक छलीह से ससु-ससुर नहि मानैत छलन्हि। हुनका गर्भ भेलन्हि तँ खीर पूरी खएबाक इच्छा पतिकेँ कहलखिन्ह। पति कहलखिन्ह जे माय हम खेत जाइत छी हमर पनपिआइमे आइ खीर-पूरी कनिआक हाथे पठा दिअ। मायकें बुझेलन्हि जे हो नञि हो, ई अपन कनिआकेँ खीर-पूरी खुआओत। से ओऽ पुतोहुक जीहपर लिखि कहलन्हि, जे घुरि कए आबी तँ ई लिखल रहबाक चाही। पुतोहु खीर-पूरी लए खेत पहुँचलीह तँ पति आधा-आधा खाए लेल कहलखिन्ह। मुदा ऒऽ जीह देखा देलखिन्ह। तखन ओऽ पीपरक धोधरिमे खीर-पूरी राखि कहलन्हि जे जाऊ, मायकेँ जीह देखा कए घुर्रि आऊ। जखन ओऽ घुरलीह तँ ओहि धोधरिक बीहड़िमे रहएबला बासुकी साँपक कनिआ, जे गर्भवती छलीह से सभटा खीर-पूरी खाऽ गेल छलीह। ओहि सापिनकेँ बाल आऽ बसन्त दूटा पोआ भेलैक। एक दिन चरबाहा सभ ओकरासभकेँ मारए लेल दौगल तँ छोटकी पुतोहू ओकरा बचेलक। फेर एकर उत्तरमे बाल-बसन्त हुनका वर मँगबाक लेल कहलखिन्ह। पुतोहू वर मँगलन्हि जे एहन कए दिअ जे हमरो नैहरक आस रहए। सैह भेल। बाल-बसन्त विदागरी करेबाक लेल पहुंचि गेलाह मनुष्यरूप धारण कए। सासुरमे बाल-बसन्त रूपमे परिचए दए कहलन्हि जे हमरा सभक जन्म बहिनक द्विरागमनक बाद भेल छल। बिदागरी कराए रस्तामे बीहरिमे पैसि कए जे निकललाह तँ पैघ घर आबि गेल। बासुकीनि स्वागत कए साँझमे सुआसिनक काज साँझमे दीअठिपर दीप जरेनाइ अछि- से कहलन्हि। बासुकीनागक फनपर ओऽ दीप जरबथि तँ ओऽ खौँझाकए पत्नीकेँ कहलन्हि जे एकरा हम डसि लेब। पत्नी मना कएलन्हि जे अजश होएत से बिदा करए दिअ। ससुर चलि जाएत तँ जे मोन होए से करब। बसुकिनी नूआ-लहठी दए बिदा करैत काल धरि ई केलन्हि जे साँप रक्षकमंत्र कनिआकेँ सिखा कए बाल-बसन्तक संग बिदा कए देलन्हि। कहलन्हि जे ई मंत्र सूतएकाल पढ़ि सूतब।
दीप-दीपहरा आगू हरा मोती मानिक भरू धरा।
नाग बड़थु, नागिन बढ़थु, पाँचो बहिन, विषहरा बढ़थु।
बाल बसन्त भैय्या बढ़थु, डाढ़ि-खोढ़ि मौसी बढ़थु।
आशावरी पीसी बढ़थु, खोना-मोना मामा बढ़थु।
राही शब्द लए सुती, काँसा शब्द लए उठी।
होइत प्रात सोना कटोरामे दूध-भात खाइ।
साँझ सुती, प्रात उठी, पटोर पहिरी कचोर ओढ़ी।
ब्रह्माक देल कोदारि, विष्णुक चाँछल बाट।
भाग-भाग रे कीड़ा-मकोड़ा, ताहि बाटे आओत।
ईश्वर महादेव, पड़ए गरुड़केँ ठाठ।
आस्तीक, आस्तीक, आस्तीक।
बासुकी डसए लए आबथि मुदा ई मंत्र सुनि घुरि जाथि। चारिमदिन सासुकेँ डसि तीन बेर नाङरि पटकि घर सोना-चानीसँ भरि देलखिन्ह।
गोसाउनिक कथा- मधस्थ राजाक एकसए एक बेटीक विवाह नाहर राजाक एकसए एक बेटासँ भेलन्हि।सभसँ पैघ भाए बैरसीक विवाह सभसँ पैघ कान्या गोसाउनीसँ भेलन्हि।विवाहकालमे बैरसीक पागसँ पहिल कनिआ महादेवक पुत्री लीली खसि पड़लन्हि। लीली लाबा बिछि खए लागलि।गोसाउनिक पिता मधस्थ सरापलन्हि जे बैरसी डेग पाछाँ पानक बिड़िया खएताह आऽ कोश पाछाँ तिरियासँ गप करताह तँ जीताह नहि तँ मरि जएताह। मुदा बैरसी लीलीकेँ मानथि। सासुरमे गोसाउनि अपन व्यथा दिअर चनाइकेँ कहलन्हि। ओऽ भाइकेँ कहलन्हि जे बाहर घुमि फिरि आऊ। तँ बैरसी ससुरक सरापक कथा कहलन्हि। मुदा चनाइ सभटा व्यवस्था कए भौजीकेँ कहलन्हि जे हम पाँच्-पाँच कोसपर ठरबाक व्यवस्था करब अहाँ भायसँगे भेष बदलि रहू आऽ संगमे पासाक गोटी लए लिअ आऽ तकरा प्रमाण रूपमे गाड़ैत जाएब। सैह भेल। पाँच विश्रामक बाद जखन सभ घुरि अएलाह, तखन गोसाउनिकेँ ओधु, कछु, महानाग, श्रीनाग, आऽ नग्नश्री नमक पाँचटा पुत्र भेलन्हि। लीली बैरसीकेँ कहलन्हि जे ई चनाइक सन्तान छी। मुदा गोसाउनि पासाक गोटी देखेलन्हि। तखन बैरसी लीलीकेँ मालभोग चौर आऽ खेड़हीक दालि आऽ गोसाउनिकेँ लोहाक चाउर आऽ पाथरक दालि सिद्ध करए कहलन्हि। मुदा तैयो लीली बुते सिद्ध नञि कएल भेलन्हि, मुदा गोसाउनि सुसिद्ध कए देलन्हि। ई देखि कए गोसाउनिक शरीर गौरवे फाटि गेलन्हि।
तेरहम दिनुका कथा
राजा श्रीकरक कन्याक टीपणिमे छाती लात, झोँटा हाथ आऽ सौतिनक पोखड़िमे अढ़ाइ झाक माटि उघब लिखल छल। हुनकर मुइलाक बाद हुनकर बेटा चन्द्रकर जंगलमे एकटा सोन्हि बना कए एकटा चेरीसंगमे दए राजकुमारीकेँ ओतए राखि देलन्हि। जंगलमे सुवर्ण राजाकेँ ओऽ भेँट भेलीह तँ दुनू गोटे जाए लगलाह तँ राजकुमारी साओन सूदि तृतियाकेँ मधुश्रावणी पाबनिक लेल सासुरक अन्न खएबाक आऽ वस्त्र पहिरबाक प्रथाक मोन पाड़ि कहलन्हि जे ई दुनू वस्तु अवश्य पठायब। राजा राज्य जाए कारीगरकेँ वस्त्रलेल कहलन्हि तँ बड़की रानी सुनि लेलन्हि आऽ वस्त्रमे छाती-लात आऽ झोँटा हाथ लिखि देबाक लेल कहलन्हि। कौआकेँ जखन ई वस्त्र पहुँचेबाक भार राज देलन्हि तँ ओऽ रस्तामे कतहु भोज-भात खए लागल आऽ सनेस पहुँचेनाइ बिसरि गेल। राजा सेहो सभटा बिसरि गेलाह। मधुश्रावणी दिन राजकुमारी गौरीक पूजन उज्जर चानन-फूलसँ कएलन्हि आऽ कहलन्हि जे जहिया राजा भेँटा होथि तहिआ हम बौक भए जाइ। जखन चन्द्रकरकेँ पता चलल जे राजकुमारी विवाह कए लेलन्हि तँ ओऽ खरचा बन्द कए देलन्हि। आब दुनू गोटे राजकुमारी अऽ चेरी सुवर्ण राजाक बड़की रानी द्वारा खुनाओल जाए रहल पोखड़िमे माटि उघए लगलीह। सुवर्ण एक दिन हिनका लोकनिकेँ देखलखिन्ह तँ हुनका सभटा मोन पड़ि गेलन्हि। ओऽ हुनका राज्य लए अनलन्हि। मुदा राजकुमारी बजबे नहि करथि। चेरी सभटा गप बुझेलन्हि तँ राजा कहलन्हि जे ई कौआक गलती अछि। तखन रानी अगिला मधुश्रावणीमे लाल चाननसँ गौर पुजलन्हि आऽ हुनकर बकार घुरि गेलन्हि आऽ सुखसँ जीवन बिताबए लगलीह।
श्रीगणेशजी मधुश्रावणी दिन मए गौरीसँ कहलन्हि जे आइ हम सोहाग मथब आऽ बाँटब। धान-धन्य, काठक तामा, नीम बेल आऽ आमक काठीसँ ओऽ सोहाग मथि सभकेँ बँटलन्हि।
साभार: विदेह : मैथिलीक पहिल इ’ पत्रिका


text:
Friday, June 21, 2013
’सगर राति दीप जरय’क ७९ म आयोजन ‘कथा कोसी’ उमेश पासवानक संयोजकत्वमे औरहामे सम्पन्न/ ८० म सगर राति दीप जरय सुपौल जिलाक निर्मलीमे उमेश मण्डलक संयोजकत्वमे - रिपोर्ट पूनम मण्डल
सगर राति दीप जरय’क 79म आयोजन ‘कथा कोसी’ नामक वैनरक नीचाँ दिनांक 15 जून संध्या 6.30 बजेसँ शुरू भऽ 16 जूनक भिनसर 6 बजे धरि लौकही थाना अन्तर्गत औरहा गामक मध्य विद्यालयक नव निर्मित भवनमे श्री उमेश पासवानक संयोजकत्वमे गोष्ठी सुसम्पन्न भेल। अगिला ८०म गोष्ठी सुपौल जिलाक निर्मलीमे हेबाक लेल उमेश मण्डल प्रस्ताव आएल जे सर्वसम्मतिसँ मान्य भऽ घोषित भेल।
श्री जगदीश प्रसाद मण्डल एवं श्री रामचन्द्र पासवान जीक संयुक्त अध्यक्षतामे तथा श्री वीरेन्द्र कुमार यादव आ श्री दुर्गागान्द मण्डलक संयुक्त संचालनमे ऐ कथा गोष्ठीक भरि रातिक यात्रा भेल। गोष्ठीक शुभारम्भ श्री लक्ष्मी नारायण सिंह एवं श्री रामचन्द्र पासवानजी संयुक्त रूपे दीप प्रज्वलित कऽ उद्घाटन केलनि।
विदेह-सदेह-5 विदेह मैथिली विहनि कथा, विदेह सदेह-6 विदेह मैथिली लघुकथा, विदेह-सदेह-7 विदेह मैथिली पद्य, विदेह-सदेह-8 विदेह मैथिली नाट्य उत्सव, विदेह-सदेह-9 विदेह मैथिली शिशु उत्सव तथा विदेह-सदेह-10 विदेह मैथिली प्रबन्ध-निबन्ध-समालोचना नामक पोथीक लोकार्पण स्थानीय विद्वतजन श्री संजय कुमार सिंह, श्री रामचन्द्र पासवान, श्री मिथिलेश सिंह, श्री राजदेव मण्डल, श्री लक्ष्मी नारायण यादव तथा श्री वीरेन्द्र प्रसाद सिंह द्वारा भेल हाथे भेल।
लोकार्पण सत्रक पछाति दू-शब्दक एकटा महत्वपूर्ण सत्रक सेहो आयोजन भेल जइमे श्री रामचन्द्र पासवान, श्री बेचन ठाकुर, श्री कपिलेश्वर राउत, श्री कमलेश झा, श्री राजदेव मण्डल, श्री राम विलास साहु, श्री उमेश नारायण कर्ण, श्री रामानन्द झा ‘रमण’, श्री शंभु सौरभ, श्री जगदीश प्रसाद मण्डल, डॉ शिवकुमार प्रसाद, श्री अरूणाभ सौरभ तथा श्री उमेश मण्डल तथा संयोजक श्री उमेश पासवान द्वारा ‘सगर राति दीप जरय’ कथा गोष्ठीक दीर्घ यात्रा तथा उदेसपर सभागारमे उपस्थित दूर-दूरसँ आएल कथाकार, समीक्षक-आलोचक एवं स्थानीय साहित्य प्रेमीक मध्य मंचसँ अपन-अपन मनतव्य रखलनि। जइमे सगर रातिक 75म आयोजनक पश्चात 76म आयोजन जे श्री देवशंकर नवीन दिल्लीमे करेबाक घोषना तँ केने रहथि मुदा से नै करा साहित्य अकादेमी द्वारा आयोजित कथा गोष्ठीकेँ गनि नेने रहथि जहू गिनतीकेँ सोझरौल गेल आ तँए ऐ गोष्ठीकेँ श्री उमेश पासवान अपन इमानक परिचए दैत ७९ म गोष्ठीक आयोजन केलनि। ओ कहलनि जे हम सभ अर्थात् विदेह मैथिली साहित्य आन्दोलनसँ जूड़ल मैथिली विकास प्रेमी छी। हम सभ ७७म, ७८ म आयोजनक आयोजन कर्ताकेँ स्पष्ट रूपे कहैत एलियनि जे मुदा हमरा सबहक बात नहियेँ विभारानी मानलनि आ नहियेँ कमलेश झा मानलनि। मुदा से हमहूँ नै मानब आ सही-सही गिनती करब। आ तही दुआरे ऐ गोष्ठीक आयोजन ७९मे आयोजन तँइ भेल, आयोजित भेल। हलाँकि दरभंगासँ आएल कथाकार श्री हीरेन्द्र कुमार झाक उकसेला पर रहुआसँ आएल श्री विनय मोहन झा जगदीश, श्री दुखमोचन झा आ दरभंगेसँ आएल श्री अशोक कुमार मेहता हीरेन्द्र झाक संग गोष्ठीक आरम्भक घंटा भरिक पछाति चलि जाइ गेला।
जीविते नर्क (उमेश मण्डल), शिक्षाक महत (राम विलास साहु), बिआहक पहिल गिरह (दुर्गानन्द मण्डल), बौका डाँड़ (लक्ष्मी दास), बंश (कपिलेश्वर राउत), टाटीक बाँस (राम देव प्रसाद मण्डल ‘झारूदार’), सगतोरनी (शिवकुमार मिश्र), पाथर, पियक्कर, जोगार आ अंग्रेज नैना (अमीत मिश्र), संत आकि चंठ (बेचन ठाकुर), अछोपक छाप (शम्भु सौरभ), नमोनाइटिस (उमेश नारायण कर्ण), द्वादशा (सुभाष चन्द्र ‘सिनेही’), राँड़िन (रोशन कुमार ‘मैथिल’), पँचवेदी (अखिलेश कुमार मण्डल), मुइलो बिसेबनि (जगदीश प्रसाद मण्डल) इत्यादि महत्वपूर्ण लघु कथा/विहन कथाक पाठ भेल आ सत्रे-सत्र मौखिक टिप्पणी आ समीक्षा भेल।
अछोपक छाप (शम्भु सौरभ) क समीक्षाक क्रममे श्री रमानन्द झा "रमण" कथावस्तुसँ अपन असहमति देखेलनि आ कहलनि- " नै आब ई गप नै अछि, एकटा गप एतै देखियौ, हम रमानन्द झा "रमण" श्रोत्रिय उच्च कुलक, आ कतऽ आएल छी! उमेश पासवानक दरबज्जापर!" श्री बेचन ठाकुर श्री रमानन्द झा "रमण"क नव-ब्राह्मणवादी सोचक विरोध करैत कहलनि- " लोकक मगजमे अखनो जाति-पाति भरल छै, मैलोरंगक प्रकाश झा तेँ ने कहै छथि जे बेचन ठाकुर भरि दिन तँ केश काटैत रहैए, ई रंगमंच की करत!! श्रीधरमकेँ सेहो ई गप बुझल छन्हि। माने मैथिली साहित्यकार, समीक्षक आ रंगमंचसँ जुड़ल ब्राह्मणवादी आ नव-ब्राह्म्णवादी सोचक लोककेँ देखैत ई कहल जा सकैए। २१म शताब्दीमे श्री रमानन्द झा "रमण"क बयान ई देखबैत अछि जे कोना ओ उमेश पासवानक दरबज्जापर आबि उपकृत करबाक भावनासँ ग्रसित छथि।
अगिला ८०म गोष्ठी सुपौल जिलाक निर्मलीमे हेबाक लेल उमेश मण्डल प्रस्ताव आएल जे सर्वसम्मतिसँ मान्य भऽ घोषित भेल।
Posted by Gajendra at 7:28 AM
Labels: ७९ म सगर राति दीप जरय
Subscribe to: Post Comments (Atom)


text:
पटना । पटना मे 245 करोड़ क लागत स नेशनल गंगा रिवर बेसिन आॅथोरिटी द्वारा स्वीकृत रिवर फ्रंट डेवलपमेंट योजना बनाउल जाएत। एकरा लेल टेंडर प्रक्रिया शुरू कैल जा रहल अछि। इ फैसला एक अणे मार्ग मे मुख्यमंत्री श्री नीतीश कुमार क अध्यक्षता मे भेल नगर विकास विभाग क उच्चस्तरीय समीक्षा बैसार मे लेल गेल। बैसार क बाद सचिव नगर विकास विभाग डॉ एस सिद्धार्थ कहला जे एकर डिजाइन एहि प्रकार स बनाउल गेल अछि जे एहि स कलेक्ट्रियेट घाट स नौजर घाट तक 6.5 किलोमीटर लम्बाई मे मौजूद सबटा घाट क सौर्न्दीकरण भ जाएत। एहि सबटा घाट कए 20 फुट चौड़ा पाथवे स जोड़ल जाएत। एहि घाट पर मनोरंजन आ रिक्रियेसन क सुविधा मौजूद होएत। इ परियोजना देश मे एतबा लंबाई क रिवर फ्रंट डेवलपमेंट क प्रथम परियोजना होएत आ पूरा गंगा बेसिन मे एकटा रॉल मॉडल होएत। डॉ सिद्धार्थ कहला जे बैसार मे इ सेहो निर्णय लेल गेल जे पटना सहित सबटा 11 नगर निगम मे सिटी बस सर्विस क योजना बनाउल जाएतआ एकर क्रियान्वयन एकटा स्पेशल परपस वेह्किल क माध्यम स कैल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना : देश-दुनिया क बाजार मे मंदी क असर क बावजूद बिहार मे राजस्व वसूली क स्थिति ठीकठाक अछि। बल्कि सुधरि रहल अछि। राजस्व वसूली क हिसाब स राज्यक चारिटा विभाग लक्ष्य स आगू जा चुकल अछि। मुख्य सचिव एके सिन्हा एहि संबंध मे जानकारी दैत कहला जे वाणिज्य-कर लग एहि साल जुलाई मास तक 3033 करोड़ वसूली क लक्ष्य छल। जेकर विरुद्ध विभाग जुलाई तक 3140 करोड़ टका क वसूली क चुकल अछि। एहि साल वसूली क लक्ष्य कए 13643 करोड़ स बढ़ा कए 16275 करोड़ कैल जा रहल अछि। एहिना खान विभाग त जुलाई तक वसूली लक्ष्य क विरुद्ध 224 फीसद तक वसूली लेलक अछि। खान विभाग क एहि वर्ष 641 करोड़ राजस्व संग्रहण क लक्ष्य छल। जुलाई तक 80 करोड़ क लक्ष्य क विरुद्ध 179.83 करोड़ क संग्रहण कैल गेल अछि। निबंधन विभाग जुलाई तक 825 करोड़ क लक्ष्य क विरुद्ध 935 करोड़ क वसूली केलक अछि, जे लक्ष्य क 113 फीसदी अछि। एहन मे राजस्व वसूली क बेहतर स्थिति कए देखैत तीनटा विभाग कए 3 हजार करोड़ आओर वसूलबा क नव लक्ष्य सौंपल गेल अछि। मुख्य सचिव कहला जे वाणिज्य कर विभाग कए 2672 करोड़ आ निबंधन कए 272 करोड़ आ परिवहन विभाग कए 100 करोड़ आओर वसूलबाक टास्क सौंपल गेल अछि।
मुख्य सचिव राजस्व देनिहार चारिटा पैघ विभाग वाणिज्य-कर, निबंधन, उत्पाद एवं खान विभाग क अधिकारी संग कर वसूली पर मंथन केलथि। बैसार क बाद ओ कहला जे दू-तीन मास क भीतर सरकार सबटा चेक-पोस्ट पर धर्मकांटा लगा देत। एहि स ओवरलोडिंग रुकत। वाणिज्य-कर विभाग कए विशेष फायदा होएत। एकर असर राज्य सरकार क खजाना पर सेहो नीक पडत। ताहि लेल एहि साल निबंधन विभाग क वसूली क लक्ष्य 2628 करोड़ अछि। बेहतर संग्रहण आ संभावना कए देखैत एकर लक्ष्य बढ़ाकए 2900 करोड़ क देल गेल अछि। उत्पाद विभाग सेहो जुलाई मास तक 1029 करोड़ क लक्ष्य क विरुद्ध 864 करोड़ क वसूली क लेलक अछि। इ लक्ष्य क 84 फीसद अछि मुदा पिछला साल एहि अवधि मे वसूली क तुलना मे 40 फीसदी बेसी अछि। पिछला साल क तुलना मे एहि वित्तीय वर्ष मे लक्ष्य कए डेढ़ गुणा क देल गेल छल। परिवहन विभाग द्वारा एहि साल राजस्व वसूली क लक्ष्य 800 करोड़ अछि। जुलाई तक 244.60 करोड़ क लक्ष्य क विरुद्ध 271.56 करोड़ क वसूली केलक अछि जे लक्ष्य क 111 फीसद अछि। पिछला वर्ष क तुलना मे सेहो वसूली बेहतर अछि। परिवहन विभाग क वसूली क लक्ष्य बढ़ा कए 900 करोड़ क देल गेल अछि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
लक्ष्य स बेसी रहल बिहार मे राजस्व वसूली
पटना : देश-दुनिया क बाजार मे मंदी क असर क बावजूद बिहार मे राजस्व वसूली क स्थिति ठीकठाक अछि। बल्कि सुधरि रहल अछि। राजस्व वसूली क हिसाब स राज्यक चारिटा विभाग लक्ष्य स आगू जा चुकल अछि। मुख्य सचिव एके सिन्हा एहि संबंध मे जानकारी दैत कहला जे वाणिज्य-कर लग एहि साल जुलाई मास तक 3033 करोड़ वसूली क लक्ष्य छल। जेकर विरुद्ध विभाग जुलाई तक 3140 करोड़ टका क वसूली क चुकल अछि। एहि साल वसूली क लक्ष्य कए 13643 करोड़ स बढ़ा कए 16275 करोड़ कैल जा रहल अछि। एहिना खान विभाग त जुलाई तक वसूली लक्ष्य क विरुद्ध 224 फीसद तक वसूली लेलक अछि। खान विभाग क एहि वर्ष 641 करोड़ राजस्व संग्रहण क लक्ष्य छल। जुलाई तक 80 करोड़ क लक्ष्य क विरुद्ध 179.83 करोड़ क संग्रहण कैल गेल अछि। निबंधन विभाग जुलाई तक 825 करोड़ क लक्ष्य क विरुद्ध 935 करोड़ क वसूली केलक अछि, जे लक्ष्य क 113 फीसदी अछि। एहन मे राजस्व वसूली क बेहतर स्थिति कए देखैत तीनटा विभाग कए 3 हजार करोड़ आओर वसूलबा क नव लक्ष्य सौंपल गेल अछि। मुख्य सचिव कहला जे वाणिज्य कर विभाग कए 2672 करोड़ आ निबंधन कए 272 करोड़ आ परिवहन विभाग कए 100 करोड़ आओर वसूलबाक टास्क सौंपल गेल अछि।


text:
१४.१०.१२ क समस्तीपुरमे एक बैसार पूर्वनियोजित छल तैं विचार भेल जे रोसरा जे ९.६ .१२ क गेल छलन्हू आ ठीकस बैसार नहीं भय सकल छल ओतय १३.१० क जा के अनुमंडल समितिक रचना कायल जाय आ तदनुसार श्री रामाश्रय यादवजीस १.१०.२०१२ क बात भेल- यादवजीक नाम हमर सूचीमे अरविन्द महिला विद्यालयमे ९.५.२०१० क भेल हमर उद्बोधनमे उपस्थित शिक्षक सबमे छल जे शंकरबाबू द्वारा आयोजित छल जिनका मुजफ्फरपुर अंतरराष्ट्रिय मैथिली परिषद्क तत्कालीन अध्यक्ष मदन बाबु हमारा बारेमें कहने छलखिंह- ओही गर्मीमे हम अकौड़(मधुबनी) क मैथिली कैंपस सीधा पटना गेल छलन्हू आ संबोधन जेहेन भेल हो आईधरि ओही शिक्षक सबमे दुबारा भेंट केवल रामाश्रयजी स १३.१० क भेल यद्यपी हम अनेक थाम अपन प्रवास क दौरान अनेक एहेन शिक्षक सबके सूचनी दैत रहलियैन्ही -
ओना हम ९.६.१२ क सेहो रोसरा रामाश्रयजीस बात कयक गेल छलन्हू मुदा हुनक पिताजी दू दिन पूर्व स्वर्गवासी भय गेल छलखिंह आ हमर बैसार शंकरबाबू द्वारा निर्देशित उमेश चौधरीजी क प्रभात तारा विद्यालयमे भेल जरूर छल मुदा ओहि दिन जगदगुरु शंकराचार्य पूरी स्वामी निश्चलानंदजी शहरमे छल्खिंह ताहि हेतु प्रमुख मैथिल उम्हरन्ही छलाह आ विद्यालयमे छोट बच्चासबके स्वास्थ्य आ सामान्य ज्ञान आ मिथिलाक बारे में अपन संस्कारक बारे में किछु बता उपस्थित शिक्षक सबके बीच मिथिलाक बारेमे अंतरराष्ट्रिय मैथिली परिषद्कसोच रखल छल आ उमेशजी आ रामाश्रयजी (अनुपस्थितिमे) के अनुमंडल अध्यक्ष आ महासचिव घोषित कायल छल मुदा काज आगाँ नहीं बढ़ल
जखन कखनहु हम एहि मार्गस जाइत छि देखैत छि मिथिलाक प्रायः सबस पिछडल लोक, आदमी आ जानवर में बहुत कम अंतर , कम पढ़ल , केवल किछु खरीदय- बेचय लेल सस्ता सवारी गाडीमे भरल- कुजरिनीक हांज जे समस्तीपुर- दरभंगा बीच सेहो भेटि जायत , वा मकईक बोरा लादैत कोपरिया- मानसीक बीच - यैह अछि ठेठ मिथिला जे एखनहु बजैत अछि मैथिली - कुजरिनिक उंच बोली- हंसीमे खुलल मुंह- मेहनतस भेल पातर काया- जतय चढ्तीह हाँजमे आ चढ्ब -उतरब कठिन तैयो कहूनाकए रुसेराघट स्टेशन पर उतरलहूँ - प्रभात ताराक रिक्शा तीस टाका मंगलक जे अधिक लागल (समस्तीपुर रोसरा ट्रेन टिकट चारि टाका मात्र) - दूनू गोटे पैदल बढ़लहूँ - प्रखंडक बाद शार्ट कट रास्तामे एक सरकारी उच्च विद्यालयमे विद्याथी सबके प्रार्थनामे देखैत प्रेमजीके कहलियेन्ही जाकए प्रधानाध्यापकस पूछथि की हम संबोधन किछु मिनट कए सकैत छी मुदा ओतय परिक्षा छलैक तैं संभव नहीं भेल
जेल हाता जरूर पैघ लागल - अशिक्षा आ गरीबीक चलते अपराध अधिक हो वा न हो पुलिस, ओकील क काज कोना चलतैक यदि शान्ति रहतैक आ कोनो शहरक अर्थव्यवस्था निरीह ग्रामीण क शोषण पर निर्भर छैक जाहि में आब डाक्टरी सेहो अबैत अछि जिनक अनेक दोकान ओहि पैदल मार्गमे देखालन्हू- बस स्टैंड होइत ओतय बतौलक कुशेश्वरस्थानक बस हर आधा घंटा पर जे पिपरा तक जाइत चैक ओतय स जीप कए आधा घन्टा - प्रभात तारा पंहुचलहूँ आ उमेशजीक सूचना ११ बजेक सब कए छलन्हि - रामाश्रयजी अयलाह आ ओ उमेशजीक सखा सब ठाम विद्यालयस महाविद्यालय तक से जानि नीक लागल
रामाश्रयजी खेद प्रगट केलाह जे पिछ्ला बेर पिताजीक मृत्यु कारण नहि आबी सकलाह - हम कहलियेन्ही रोस्राक हामर यात्रा क अहू बेर संयोग जे कलही हमर अनुज शुभाकर कह्लथी जे बनारसमे हुनक पंडित लोमेश पाठक रोसराक बगलक करियन गामक छथि ओ बैसार करौताह आ १२.१०.२०१२ क बात केलन्हू हुनक दादीजी स्वर्गीया ! करियन जेबाक मोनमे बहुत दिनस अछि कारण ई महान उदयनाचार्यक गाम अछि जे बौद्ध मतक उच्छेदन कए मिथिलाक सनातन सांस्कृतिक रक्षक भेलाह )
बैसारक पूर्व उमेश जी संस्कृत विश्वविद्यालय क कुलपति उमेश शर्माजीक एक अपूर्व भाषण क चर्चा केलान्ही जकरा ओ लिखैत गेल छलाह आ ४० मिनट फ़ोन पर हुनका सुनौलन्ही जाहिस ओ विस्मृत भय गेलाह आ एक बेर रोसरा बजेने छलखिंह अबैत काल मालूम भेलैन्ही जे हुनमा सरकार पदच्युत केल्कैन्ही जाहि पर ओ आधा रास्तास घुमैत छलाह - मुदा उमेश जी कहलखिन 'उमेश को उमेश चाहिए कुलपति नहि' जाहि पर ओ अयलाह बिना ककरो किछु बुझने जे ओ कुलपति स हटी रहल छाहती अपन अद्वितीय व्याख्यान देलाह -ओहुना जाबत प्रभार दोसर कए नहीं दिताथिंह ओ कुलपति त छलाहे
तहिना एक घटना सांसद भोला शर्माक बारे में - उमा भारतीक स्वागतमें ओ बाजि गेलाह जे उमेशजीक मूंहस सूनि विस्मित भेलाह -
"विधि का विधान है
जनकपुरधाम है ( सासुर भोलाजीक !)
मंच पर गिरिराज विराजमान है
भोला हाथ फैलाये है
उमा पधार रही है
भोलामे उमा की शक्ति समाहित हो रही है
किसकी हिम्मत है भोला को पराजित कर दे. "
बैसारक प्रारंभ जय जय भैरवीस भेल
अध्यक्षता हिन्दीक पूर्व विभागाध्यक्ष डॉ परमानंद मिश्र केलन्ही जाहिमे उपस्थित मुख्य छलाह
डॉ धनाकर ठाकुर पौराणिक आ ऐतिहासिक सन्दर्भमे देश आ राष्ट्र कए परिभाषित केलाह जे मिथिला एक देश छल जरूर मुदा राष्ट्र नहीं जे भारत युगानुयुग स रहैत आयल अछि जाहिमे अनेक देश रहल ताहिमे विदेह एक छल, राजनैतिक राज्यक अर्थ राष्ट्र नहि ; भारत एक अछि देखाइत अनेक अछि, अनेकतामे एकता भारतक विशेषता एक भ्रामक नारा अछि, उनका सब द्वारा चलाओल गेल जे स्वयम बाहरस आबि गलत ढंगस आर्यकए बाहरस आयल कहलाह मानो भारत एक धर्मशाला जाकर कियो मूलवासी नहि
संस्कृतस कोनो भाषा नहि बनल - सब बोलीस शोधिके संस्कृत बनल जे आसेतु हिमाचल स्वीकार्य अछि आ एक अछि
मिथिला १३२६ तक एक देश छल आ १७७४ तक एक प्रांत जकरा अंग्रेज बिहारमे मिला देलक
१९१२ स आई धरि मिथिला उपेक्षित अछि - कोनो केन्द्रीय संस्थान मिथिलामे नहीं, आर्थिक शोषण भय रहल अछि आदि जकर निदान लेल राज्य बनक चाही आ परिषद् एहि काजमे लागल अछि हर वर्ग आ क्षेत्रक मिथिलावासीकए संगठित करयमे
श्री शशिकांत मिश्र उर्फ़ नुनु भाई सेवानिवृत्त अभियंताश्री नरेन्द्र मिश्र सेवानिवृत्त शिक्षक, बजलाह जे ओ सब प्रकारस एहि काज में लगताह , डॉ. रामाश्रय यादव बजलाह जे ओ संगठन लेल सब किछु करताह
अध्यक्ष परमानंद बाबू बजलाह जे ओ आब संतुष्ट छथि जे मिथिला राज्य हो यद्यपि हुनका एहि बैसार स आबे कए पूर्व एहि पर किछु शंका छलनि- ओ कल्हाला;लह जे हिन्दी सेहो विद्यापतिके अपन शक्तिक श्रोत मानैत छानी
बैसारक अंत भगवान् हमर मिथिलाक गायन स भेल आ तखन सब कए प्रतिज्ञा भेल जे ओ परिषद्क कार्यकर्त्ता आजीवन रहताह
हमरा आओर एक सन्दर्भ याद अबैत अछि रोसरामें कहियो कमंडल बहुत नीक बनैत छल जे जे विश्व प्रसिद्ध छल , हाजीपुरक कातिक मेला जाइत छल, जतयस एक मगधक नदियावन गमक भक्त खरीद अपन गुरू सुखाड़ी बाबाकए दैत छलखिंह जे हमरा कहने छलाह जाहि पर पूछला पर प्रो. परमान्द मिश्र कहलाह जे ओ स्वयम देवराहा बाबा आ परम पूज्य गोलवलकर साहेब कए भेंट देने छलखिन - ओतुक्का एक बढई जंगल मिस्त्री ई काठक कमंडल बनबयमे उस्ताद छल मुदा ओ संतानहीन छल आ आब ओकरा संग ई विद्या चलि गेलैक - हम परमानन्द बाबू कए कह्लियन्ही जे ओ पुरान कोनो कमंडलकए प्राप्त करथि आ ककरो प्रशिक्षण दय रोजगार लेल प्रोत्साहित करथि
रोसरा एखनहु ताडक पंखा लेल नामी अछि आ मुजफ्फरपुरक बाद लीची एतुक्का नामी
कबीरदास एतय आयल छलाह- ३ मठ कबीर पंथे एक एतय अछि
बूढ़ीगंडक नदीक किनारमे ई बसल अछि
रोसरा मंदिर लेल विख्यात अछि - चितर पंजियारक मंदिर , लक्ष्मी गडाईक मंदिर, बड़ी दुर्गास्थान, महावीर मंदिरक नाम पर चौक, खासबाबाक मंदिर दरगाह पर, सोना माइक मंदिर आदि अछि आ एहि पर अनेक कथा अछि जे सब संकलित करक चाही आ स्मारिकाक रूपमे वार्षिक उत्सवमे अंतरराष्ट्रिय मैथिली परिषदक इकाई प्रकाशित करय स्थानीय लोकस विज्ञापन लय आ एहेन सब छोट मोट शहरक गाथा लिखल जाय
रोसरा अनुमंडल क ३५ म स्थापना दिवस पर परमानन्द बाबू एक लेख लिखनहू छलथि - रोसरा दोसर फेजमे नगरपालिका बनल छल जकर लड़ाई इंग्लैंडक कोर्टमे भेल छल
पुरान शहर सब ख़त्म भय रहल अछि आ ताहि संग ओतुक्का सांस्कृतिक विलोपन जे संरक्षण हेबाक चाही


text:
नर्मदा कुमारी
पटना । बिहार मे माइ समीकरण मे टूट क बाद मुस्लिम वोट लेल जदयू आ राजद मे मारामारी भ रहल अछि। लालू जतए अपन मुस्लिम वोट बचेबा लेल दिनराति एक क रहल छथि, ओतहि नीतीश कुमार मुस्लिम वोट कए अपना दिस करबा लेल राजग स अलग हेबाक फैसला तक क लेलथि अछि। कहियो कांग्रेस क वोटबैंक रहल मुस्लिम आइ सब दल क पहिल जरुरत बनि गेल अछि। राजद, जदयू और कांग्रेस क मुस्लिम प्रेम क काट लेल भाजपा सेहो रणनीति तैयार क रहल अछि। भाजपाक अंत:पुर स भेट रहल जानकारीक अनुसार पार्टी बिहार मे लोकसभा चुनाव स पूर्व अपन तुरुप क पत्ता फेंकत। राज्य मे बदलैत राजनीतिक समीकरण क बीच भाजपा भागलपुर क सांसद शाहनवाज कए अगिला मुख्यमंत्री क रूप मे पेश क सकैत अछि। एहन मे मुस्लिम वोट क किछु हिस्सा भाजपा दिस आबि सकैत अछि आ शाहनवाज हुसैन बिहार मे भाजपा आ नरेंद्र मोदी लेल संकटमोचक साबित भ सकैत छथि। भाजपा क एहि तुरुप क पत्ता क उत्तर कोनो राजनीतिक दल लेल आसान नहि होएत। देखल जाए त बिहार मे मुस्लिम मुख्यमंत्री करीब तीन दशक पूर्व भेल अछि। एहि बीच मे मुस्लिम हितैषी क राजनीतिक दल मे जोरदार प्रतिस्पर्द्धा जारी रहल, मुदा कोनो दल मुस्लिम नेता कए मुख्यमंत्री क रूप मे प्रोजेक्ट नहि केलक। मुसलमान मे एकर मलाल अछि। रामविलास पासवान आ लालू प्रसाद तक मुख्यमंत्री क रूप मे कोनो मुस्लिम कए पेश नहि क सकलाह अछि। 2005 क चुनाव मे रामविलास पासवान मुस्लिम सीएम बनेबा पर समर्थनक घोषणा केने छलाह, मुदा 2010 मे लालू कए मुख्यमंत्री आ अपन भाई कए उपमुख्यमंत्री क रूप मे पेश केलथि। एहन मे भाजपा राज्यक मुस्लिम समुदाय कए इ संदेश देत जे ओ राज्य मे कई सालक बाद मुस्लिम सीएम देबाक काज करत। वोट बैंक क रूप मे ख्यात एहि समुदाय क कईटा नेता क कहब अछि जे मुस्लिम मुख्यमंत्री क अभाव मे अल्पसंख्यक क जेतबा विकास हेबाक चाहैत छल, ओ नहि भ सकल। एहन मे राजद आ लोजपा क परेशानी बढि सकैत अछि। प्रधानमंत्री पद क लेल नरेंद्र मोदी नाम आगू एलाक बाद बिहार मे मुस्लिम वोट जीत क केंद्र मे जा चुकल अछि। राज्य क 60टा बेसी विधानसभा क्षेत्र मे उम्मीदवार क जीत मे मुस्लिम वोटर क निर्णायक भूमिका अछि। 16टा विधानसभा क्षेत्र मे मुस्लिम आबादी सबस बेसी अछि। राज्य क लगभग सौटा विधानसभा क्षेत्र मे मुस्लिम वोट क बिना चुनावी नैया पार लागब कठिन भ सकैत अछि। राज्य मे शायद एहन कोनो प्रखंड नहि अछि जाहि ठाम दस हजार स कम मुस्लिम आबादी अछि। दोसर दिस राजद छोडलाक बाद जदयू स मुसलमान अपन दूरी कम क रहल अछि। नफा आ नुकसान क आकलन क बीच एमएसडीपी योजना क दायरा बढ़ाकए कांगे्रस आ जदयू मुसलमान क उत्थान क सवाल पर एकटा फ्रंट पर रहबाक संकेत देलक अछि। भाजपा एहि बदलैत हालात कए अवसर क रूप मे भजेबा लेल तुरुप क पत्ता चलेबाक फिराक मे अछि। भाजपा कए केवल सही समय क इंतजार अछि। भाजपा ककईटा कद्दावर नेता भले लोकसभा चुनाव क गप करैत भविष्य क योजना पर विराम लगा दैत छथि, मुदा अंत:पुर स आबि रहल समाद क अनुसार भागलपुर सांसद आ भाजपा क राष्ट्रीय प्रवक्ता शाहनवाज हुसैन कए मुख्यमंत्री क रूप मे कखनो प्रोजेक्ट कैल जा सकैत अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना। 13 अक्टूबर। माटी घोटाला मामला म' पटना हाईकोर्ट के मुख्य न्यायाधीश द्वारा राज्य सरकार स' रिपोर्ट मांगल गेल अछि जाहि सँ पूर्व वन एवं पर्यावरण मंत्री तेज प्रताप यादव केर मुश्कि बढ़ी सकैत अछि।
माटी घोटाला म' लालू प्रसाद यादव के बड़का बेटा तेजप्रताप यादव केर मुश्कि एक बेर फेर सँ बढ़ी सकैत अछि। मॉल केर माटी चिड़ियाघर क' बेचबाक मामला म' पटना हाईकोर्ट के मुख्य न्यायाधीश राजेंद्र मेनन द्वारा एहि मामला पर सरकार स' रिपोर्ट मांगल गेल अछि।
गौरतलब अछि कि बेली रोड म' लालू प्रसाद यादव केर प्रस्तावित मॉल के निर्माणक दौरान मॉल केर माटी क' चिड़ियाघर क' बेचल जेबाक मामला प्रकाश म' आयल छल। तत्कालीन वन एवं पर्यावरण मंत्री तेजप्रताप यादव के कार्यप्रणाली पर सवाल सेहो ठाढ़ भेल छल। भाजपा नेता सुशील मोदी द्वारा पूरा मामला क' जोर शोर सँ उठाओल गेल छल। पटना हाईकोर्ट केर कड़ा रुखक बाद तत्कालीन वन एवं पर्यावरण मंत्री आओर लालू प्रसाद यादव के बड़का बेटा तेज प्रताप यादव केर मुश्किल बढ़ैत नजैर आएब रहल अछि।


text:
Friday, October 18, 2013
जीविका (दोसर संस्करण)
जीविका
शिवरातिक प्रात। मध्य मास। जइ डेढ़ मासक शीतलहरीमे सुरूज मरनासन्न भऽ गेल छला तइमे जीबैक नव शक्ति सेहो आबि गेलनि। तँए रौदमे धीरे-धीरे गरमी अबैत। चारि बजे भोरमे उमाकान्तक नीन टुटल। निन्न टुटिते देबाल घड़ीपर नजरि देलक। चारि बजैत। ओछाइनेपर पड़ल-पड़ल उमाकान्त अपन आगूक जिनगी दिस देखए लगल। ओना काल्हिए दिनमे दुनू मित्र उमाकान्त-शोभाकान्त विचारि नेने छल, दुनू गोटे टेम्पू किनए भोरुके गाड़ीसँ दरभंगा जाएत। बदलैत जिनगीक संकल्प उमाकान्तक मनमे। किएक तँ जिनगी मनुखकेँ किछु करैले भेटैए। मनमे एलै, पाँच-पचपनमे गाड़ी अछि तँए पाँच बजे घरसँ निकलब। ओना अधे घंटाक रस्ता स्टेशनक अछि मुदा किछु पहिनइ पहुँचब नीक रहत। ओना कहियो कोनो गाड़ी अपना समैपर नहियेँ अबैए, एकाध घंटा लेट रहिते अछि मुदा तइसँ हमरा की। हम समैपर जाएब। शुभ काज हरिदम समैसँ पहिनइ करैक कोशिश करक चाही। एते बात मनमे अबिते उमाकान्त ओछाइन छोड़ि उठि गेल। उठिते मनमे एलै, हमर ने नीन टूटि गेल मुदा जँ दोसक नीन नै टुटल होइ, तहन तँ गड़बड़ हएत। से नै तँ पर-पैखाना जाइसँ पहिने ओकरो जा कऽ उठा दिऐ। फेर मनमे एलै, दतमनि करिते जाएब। किएक तँ एकटा काज तँ अगुआएल रहत। हाथमे दतमनि लइते मनमे एलै, किछु खा-पी कऽ घरसँ निकलब। रस्ता-बाटक कोन ठेकान। तहूमे लोहा-लक्कड़क सवारी। कखनि नीक रहत कखनि बगदि जाएत तेकर कोन ठेकान। एक बेर अहिना भेल रहए किने। दरभंगे जाइत रही आकि मनीगाछी लोहनाक बीच रेलक इंजिन खराब भऽ गेलै। भोरुके गाड़ी, तँए सोचने रही जे दरभंगे पहुँच किछु खाएब-पीब। ले बलैया, दू बजे तक गाड़ी ओत्तै अँटकि गेल। कखनो गाड़ीक डिब्बामे जा बैसी तँ कखनो उतरि कऽ इंजिन लग पहुँच ड्राइवरकेँ पुछिऐ। ओहू वेचाराक मन घोर-घोर भेल रहै। हमहूँ आशा-बाटीमे रहि गेलौं। से जँ पहिने बुझितिऐ तँ गाड़ी छोड़ि बिदेसर चौकपर चलि जैतौं आ बस पकड़ि सबेर सकाल दरभंगा पहुँच जैतौं। सेहो नै केलौं। तेकर फल भेल जे भूखे-पियासे खूब टटेलौं। तँए, बिनु किछु मुँहमे देने घरसँ नै निकलब। ई बात मनमे अबिते उमाकान्त पत्नीकेँ उठबैत कहलक-
“जाबे हम दोस ऐठामसँ अबै छी ताबे अहाँ चारिटा रोटी आ अल्लूक भुजिया बना लेब।”
कहि उमाकान्त शोभाकान्तक ऐठाम दतमनि करैत विदा भेल। दाँतमे घुस्सो दिअए आ मोने-मन विचारबो करए, काजे एहेन छी जे मनुखकेँ मनुखो बनबैए आ जानवरो। दुनियाँक सभ मनुख तँ किछु-ने-किछु करिते अछि। मुदा कियो देव बनि जाइए तँ कियो दानव। तँए काजकेँ परिखब सभसँ मूल बात छी। शोभाकान्त ऐठाम पहुँचिते उमाकान्त रस्तेपर सँ बोली देलक-
“दोस छेँ रौ, रौ दोस।”
ओछाइनपर सँ उठैत शोभाकान्त बाजल-
“हँ। दोस छिऐ रौ, हमरो नीन टुटले अछि। अखनि तँ अन्हारे छै।”
उमाकान्त- सबा चारि बजै छै। तैयार होइत-होइत पाँच बजिए जाएत। कनी पहिले स्टेशन जाएब।”
उमाकान्त आ शोभाकान्त एक्के बतारी। दुनूमेे उमेरक हिसाबसँ के छोट के पैघ, से तँ ने अपने दुनू गोटे बुझए आ ने कियो टोले-पड़ोसक। किएक तँ टिपनि दुनूमेसँ केकरो नै। बच्चेसँ दुनू गोटे बेसी काल एक्केठाम रहैत तँए समाजोक लोक बिसरि गेल। अपना दुनू गोटेक माएओ-बाप मरिए गेल, आन मोने किएक राखत। मुदा दुनू गोटे ऐ मौकाक लाभ उठबैत। लाभ ई उठबैत जे दुनू एक-दोसराक स्त्रीसँ हँसी-चौल करैत। तइले दुनूमेसँ केकरो मलाल नै। मुदा गामक बुढ़ो-बुढ़ानुस आ नवकीओ कनियाँ दुनू स्त्रीगणकेँ निरलज कहैत। तेकर गम दुनूमे सँ केकरो नै। किएक तँ सभ स्त्रीगणकेँ होइत जे अधिक-सँ-अधिक पुरुख संग गप-सप्प हँसी-मजाक हुअए।
बच्चेसँ दुनू गोटे- उमाकान्त आ शोभाकान्त- एक्केठाम गुल्लीओ-डंडा खेलए आ गामेक स्कूलमे पढ़बो करए। बच्चामे दुनू गोटे दुनूकेँ नामे धऽ-धऽ बजैत। मुदा चेष्टगर भेलापर, कनगुरिया ओंगरीमे ओंगरी भिरा दोस्ती लगा लेलक। मिडिल तक गामेक स्कूलमे दुनू गोटे पढ़लक। मुदा हाइ स्कूलमे उमाकान्तेटा नाओं लिखेलक। शोभाकान्त गरीब, तँए पढ़ाइ छोड़ि देलक। मुदा उमाकान्तकेँ दू-तीन बीघा खेतो आ पितो गामेक स्कूलमे नोकरी करैत। ओना शोभाकान्त उमाकान्तसँ बेसी चड़फड़ो आ पढ़ैओमे नीक। तँए अपना क्लासक मुनिट्रीआइओ करैत। मुनीटरक बात शिक्षको अधिक मानथि आ चट्टियाक बीच धाखो। पढ़ाइ छोड़ला पछाति शोभाकान्त नोकरी करए पटना गेल। गामसँ तँ यएह सोचि निकलल जे जएह काज भेटत सएह करब। मुदा रस्तामे विचार बदलि गेलै। विचार ई बदललै जे ने चाहक दोकानमे नोकरी करब आ ने होटलमे। ने कोठीमे काज करब आ ने ताड़ी-दारूक दोकानमे। अगर जँ नोकरी नै हएत तँ रिक्शे चलाएब वा मोटिएमे काज करब। सरकारी नोकरीक तँ कोनो आशे नै। किएक तँ उमेरो नै भेल हेन।
गामसँ शहर शोभाकान्त पहिले-पहिल पहुँचल। मुदा जे आकर्षण शहर-बजार देखि लोककेँ होइ ओ आकर्षण शोभाकान्तकेँ नै भेलै। जहिना सोना-चानीक दोकान दिस गरीबक नजरि नै पड़ैए, तहिना। स्टेशनसँ उतरि शोभाकान्त उत्तर दिसक रस्ता धेलक। कोठा-कोठीपर नजरि पड़बे ने करैए। किछु दूर गेलापर एकटा साइकिल मिस्त्रीक दोकान देखलक। रस्तापर ठाढ़ भऽ दोकान हियासए लगल। दोकानदारोक नजरि पड़लै। शोभाकान्तपर नजरि पड़िते दोकानदारक मनमे एलै जे छोटो-छोटो काजमे अपने बरदा जाइ छी जइसँ नम्हर काज पछुआ जाइए। से नै तँ ऐ बच्चाकेँ पुछिऐ जे नोकरी रहत। जँ रहत तँ रखि लेब। हाथक इशारासँ हाक पाड़ि मिस्त्री पुछलक-
“बाउ, की नाओं छी?
“शोभाकान्त।”
“केतए घर छी?”
“मधुबनी जिला।”
“केतए जाएब?”
“नोकरी करए एलौं।”
“ऐठाम रहब?”
“हँ। रहब।”
जहिना अतिथि-अभ्यागतकेँ दुआरपर अबिते घरबारी लोटामे पानि आनि आगूमे दैत, खाइक आग्रह करैत, तहिना शोभाकान्तकेँ मिस्त्री केलक। आठ आना पाइ दैत, आँगुरक इशारासँ मुरही-कचड़ीक दोकान देखबैत कहलक जे ओइ दोकानसँ जलखै केने आउ। झोरा रखि शोभाकान्त विदा भेल। ओना गाड़ीक झमारसँ देहो-हाथ दुखाइत रहै आ भूखो लगलै रहै। मुदा! नोकरी पाबि देहक दरदो आ भूखो कमि गेलै। मुरही-कचड़ीक दोकानपर बैसिते, बगए-बानि देखि दोकानदार पुछलकै-
“बौआ, अहाँक घर केतए छी?”
“मधुबनी जिला।”
“गामक नाओं कहूँ।”
“लालगंज।”
“हमरो घर तँ अहाँक बगलेमे अछि, रूपौली। बीस-पच्चीस बर्खसँ हम ऐठाम रहै छी।”
बिनु पाइ नेनइ दोकानदार शोभाकान्तकेँ भरि पेट खुआ देलक। खा कऽ शोभाकान्त साइकिल दोकानपर आबि मिस्त्रीकेँ पाइ घुमबैत कहलक-
“दोकानदार पाइ नै लेलक।”
मुदा गहिंकी सबहक भीड़-झमेल दुआरे मिस्त्री आगू किछु नै पुछलक।
पंचर सटनाइ, छोट-छोट भङठी केनाइसँ शोभाकान्त अपन जिनगी शुरू केलक। छोट-छोट काज भेने दोकानदारोकेँ आगू बढ़ैक अवसर हाथ लगलै। साइकिल, रिक्शा संग मोटर साइकिल आ टेम्पूक मरम्मत केनाइ सेहो शुरू केलक। शोभाकान्तोकेँ मौका भेटलै। उपार्जनक लूरि आबए लगलै। दुनियाँकेँ बिसरि शोभाकान्त रिन्च-हथौरीमे मगन भऽ गेल।
छह मास बीतैत-बीतैत शोभाकान्त साइकिल-रिक्शाक मिस्त्री बनि गेल। संगहि मोटर साइकिल आ टेम्पू चलाएब सेहो सीखि लेलक। मेहनति केने शरीरो फौदा गेलै। साले भरिमे जवान भऽ गेल।
डरेबरीक लाइसेंस शोभाकान्त बना लेलक। लाइसेंस बनैबते शोभाकान्तक मनमे द्वन्द उत्पन्न हुअ लगलै जे डरेबरी करी आकि अपन दोकान खोलि मिस्त्रीआइ करी। मुदा अपन दोकान खोलैले घर भाड़ा संग मरम्मत करैक सामानो लिअए पड़त। फेर मनमे एलै, एक तँ मेनरोडमे घर नै भेटत दोसर पाइओ ओते नइए जे सामानो किनब। तइसँ नीक जे डरेबरीए करी। सएह केलक। डरेबरीमे दरमहो नीक आ बाइलीओ आमदनी। महिना दिन तँ अबेवस्थिते रहल मुदा दोसर मास बीतैत-बीतैत असथिर भऽ गेल। दरमाहा जमा करए लगल आ बाइली आमदनी घर पठबए लगल।
सालभरिक दरमाहासँ शोभाकान्त टेम्पू कीनि लेलक। टेम्पू कीनि अपन सभ सामान लादि, सोझे गाम चलि आएल।
सेकेण्ड डिबीजनसँ उमाकान्त बी.ए. पास केलक। ओना पढ़लो-लिखल लोक कम मुदा ओहूसँ कम नोकरी। खेती-पथारी आ कारोबार कियो पढ़ल-लिखल करै नै चाहैत। जइसँ गाम-सबहक दशा दिनो-दिन पाछुए मुहेँ ससरैत। गामक लोको तेहने जे पढ़ल-लिखल लोककेँ खेती करैत देखि दिल खोलि कऽ हँसबो करैत आ लाख तरहक लांछना सेहो लगबैत। जइसँ गामक पढ़ल-लिखल लोककेँ नोकरी करब मजबूरी भऽ जाइत।
नोकरीक भाँजमे उमाकान्त दौग-धूप करए लगल। मुदा मनमे संकल्प रखने जे घूस दऽ कऽ नोकरी नै करब। चाहे नोकरी हुअए वा नै। दौग-धूपसँ मन विचलित हुअ लगलै। संकल्प डोलए लगलै। मनमे अनेको प्रश्न औंढ़ मारए लगलै। कखनो-कखनो मनमे होइ जे पाँच कट्ठा खेत बेचि कऽ नोकरी पकड़ि लेब। फेर मनमे होइ जे जहन घूस दऽ कऽ नोकरी लेब तँ घूस लऽ कऽ लोकक काज किए ने करबै? फेर मनमे होइ जे तहन जिनगी केहेन हएत? अछैते जिबने मुर्दा बनल रहब। लोक शरीर तियागक पछाति मृत्यु धारण करैए आ हम जीवितेमे मरल रहब। फेर मनमे एलै, पत्नी तँ जीवन-संगिनी छथि तँए एक बेर हुनकोसँ पूछि लियनि। मनमे शान्ति एलै। पुछलक-
“बिनु घूस-घासक नोकरी भेटब कठिन अछि, से अहाँक कि विचार?”
मुस्की दैत पत्नी बाजलि-
“आइक जुगमे नोकरी भेटब जिनगी भेटब छी। तँए हमरो गहना-जेबर अछि आ जँ ओइसँ नै पूड़ए तँ थोड़े खेतो बेचि कऽ नोकरी पकड़ि लिअ। देखते छिऐ जे साले भरिमे लोक की-सँ-की कए लइए।”
एक तँ ओहिना उमाकान्तक मन घोर-घोर होइत तैपर सँ पत्नीक बात आरो मरनासन्न बना देलकै। जिनगीक आशा टुटए लगलै। आँखिक रोशनी क्षीण हुअ लगलै। आशाक ज्योति केतौ बुझिए ने पड़ैत। जहिना अन्हारमे सगतरि भूते-प्रेत, चोरे-चौहार, साँपे-छुछुनरि बूझि पड़ैत तहिना उमाकान्तकेँ हुअ लगलै। डुमैत जिनगीक आशामे कनी टिमटिमाइत इजोत बूझि पड़लै। इजोत अबिते शक्तिक संचार हुअ लगलै। मनमे संकल्पक अंकुर अंकुरित हुअ लगलै। जइसँ दृढ़ताक उदए सेहो हुअ लगलै। मोने-मन विचार करए लागल, जिनगीक किछु लक्ष्य हेबाक चाही। मनुख तँ चुट्टी-पिपड़ी नै ने छी जे साधारण केकरो पएर पड़लासँ मरि जाएत। मनुख तँ ब्रहमक अंश छी। ओकरामे विशाल शक्ति छिपल छै। जिनगीमे अहिना हवा-बिहाड़ि अबै छै तइसँ की मनुख मनुखता गमा लेत। मनुखते तँ मनुखक धरोहर सम्पति छी। जेकरा लोक ओहिना केतौ फेक देत! कथमपि नै! मोने-मन विचारलक, जौं हमरा नोकरी नै भेटत। तँ कि हाथपर हाथ दऽ कऽ बपहारि काटब? एते कमजोर छी? की हमरामे मनुखक सभ गुण मरि चुकल अछि। हमरा बुते किछु कएल नै हएत? जरूर हएत!
नोकरी दिससँ नजरि हटा उमाकान्त राशनक दोकान चलबैक विचार केलक। विचार ऐ दुआरे केलक जे जीबैले अर्थक उपार्जन जरूरी होइत। जिनगीक अधिकांश काज अर्थेसँ चलैत। तँए बिनु अर्थे जिनगी जिनगी नै रहि जाइत। हँ ई बात जरूर जे अर्थक उपार्जन आ उपयोगक ढंग नीक हेबाक चाही। राशनक दोकानक जरूरति सभ गाममे अछि, सरकार आ समाजक बीचक कड़ी सेहो छी। ओना डीलरीक लाइसेंसो बनबैमे पाइएक खेल चलैए। मुदा तैयो जी-जाँति कऽ उमाकान्त लाइसेंस बनबै दिस बढ़ल।
डीलरीक लाइसेंस बनौला पछाति उमाकान्त समान उठबैसँ पहिने मिश्रीलालसँ कारोबारक तौर-तरीका बुझैले गेल। मिश्रीलाल पुरान डीलर। मुदा जहिना गाममे अपन इज्जत बनौने तहिना सरकारीओ आॅफिसमे। इज्जत बनबैक अपन तरीका मिश्रीलालक। तँए ब्लौकक पैंतालिसो डीलर मिलि ओकरा यूनियनक सेक्रेट्री बनौने। जहिना सभ डीलर मिश्रीलालकेँ मानैत तहिना मिश्रीलालो सभकेँ। यएह बूझि उमाकान्त भेँट करब आवश्यक बुझलक। मिश्रीलाल ऐठाम उमाकान्त पहुँचल तँ देखलक जे चारि-पाँचटा धिया-पुता रजिस्टरपर दसखतो करैए आ निशानो लगबैए। किएक तँ पछिला मासक समान बँटबारा भऽ गेल छेलै। तँए बिनु रजिस्टर तैयार भेने अगिला समान केना उठत? जरूरी काज बूझि मिश्रीलाल मगन भऽ अपन काज करैत। उमाकान्तकेँ देखते मिश्रीलाल रजिस्टरक बिच्चेमे, जइ पेजमे निशान आ हस्ताक्षर करबैत रहए तही पेजमे पेनो आ कार्बनो रखि मोड़ैत बेटाकेँ कहलक-
“बौआ, चाह बनबौने आबह?”
उमाकान्त दिस होइत पुछलक-
“किम्हर किम्हर एनाइ भेलै बौआ।”
निर्विकार भऽ उमाकान्त बाजल-
“भैया, अहाँ पुरान डीलर छी। डीलरीक सभ किछु जनै छिऐ। बी.ए. केला पछाति हम दू साल नोकरीक पाछू बौएलौं मुदा केतौ गर नै धेलक। आब तँ नोकरीक उमेरो लगिचाएले अछि, तँए नोकरीक आशा तोड़ि डीलरीक लाइसेंस बनेलौं हेन।”
नोकरीक गर नै लागब सुनि मिश्रीलाल पुछलकै-
“बौआ, जहिना कोनो परिवारमे चारि-पाँच भाँइक भैयारी रहैए। सभ किछु शामिले रहै छै। मुदा सभ भाँइक पत्नीकेँ अप्पन-अप्पन सम्पति सेहो छै। जइमे भाइओ सभ चोरा-नुका शामिल भऽ जाइए। जेकर फल होइ छै घरमे आगि लागब। तहिना नोकरीओ सभमे भऽ गेल अछि। जे कुरसीपर अछि ओ अपने सार-बहनोइक जोगारमे रहैए। कहीं केतौ बिकरीओ होइ छै। जेकर परिणाम बनि गेल अछि जे नाेकरी केनिहारोक वंश बनि गेल अछि। देशक विकास केहेन अछि से तँ तूँ पढ़ले-लिखल छह, सभ किछु जनिते छहक। जँ कनी-मनी एक रत्ती आगूओ बढ़ि रहल अछि तँ ओइसँ बेसी ओइ नोकरिहाराक वंशमे नोकरी केनिहार बढ़ि रहल अछि। तँए देखबहक जे डाक्टरेक बेटा डाक्टर बनत। इंजीनियरेक इंजीनियर। केते कहबह। जे जेते अछि ओ बपौती बूझि ओकरा पकड़ने अछि। तैबीच तेसरकेँ जे गति हेबाक चाही सएह तोरो भेलह। तहूसँ बेसी जुलुम अछि जे किछु गनल-गूथल लोक अछि जे नोकरीओ करैए, खेतो हथिऔने अछि आ जे कोनो सरकारी योजना बनै छै ओकरो हड़पैए। जइसँ देखबहक जे केकरो सम्पति राइ-छित्ती होइए आ कियो सम्पति लेल लल्ल अछि।”
उमाकान्त-
“भैया, दुनियाँ-दारीक गप छोड़ू। अपना काजक विषएमे कहूँ।”
मिश्रीलाल-
“बौआ, अखनि तूँ जुआन-जहान छह। मुदा जे काज कए कऽ अपना जीबए चाहै छह ओ गलती भेलह। तोरा सन आदमीकेँ डीलरी नै करक चाही। हम तँ सभ घाटक पानि पिनाइ सीखि नेने छी। की नीक की अधला से बुझिते ने छिऐ। बुझह तँ नढ़ड़ा-हेल हेलै छी। तँए हमर कारबार ठीक अछि। मुदा तोरा बुते नै हेतह?
उमाकान्त-
“किए?”
तैबीच चाह एलै। दुनू गोटे हाथमे गिलास लेलक। एक घोंट चाह पीब मिश्रीलाल-
“देखहक, डीलरी दू दुनियाँक सीमा परक काज छी। एक दिस सत्ताक दुनियाँ अछि आ दोसर दिस आम लोकक। गड़बड़ दुनू अछि।”
उमाकान्त-
“से की?”
मिश्रीलाल डीलर बाजल-
“पहिने पब्लिकेक बात कहै छिअ। राशनक वस्तु चीनी-मटियातेल तँ हिसाबेसँ भेटैए। नामे छिऐ कोटा। जँ मनमाफित भेटितै तँ खुल्ला बजार होइतै। से तँ नै अछि। गाममे किछु एहेन-एहेन रंगबाज सभ बनि गेल अछि जेकरा खाइ-पीबैले नै देबहक तँ भरि दिन अपनो आ अनको उसका-उसका रग्गड़े करैत रहतह। रग्गड़केँ तँ कोनो सीमा नै होइ छै। जँ कहीं गोटे दिन लाठीए-लठौबलि भऽ जेतह तहन तँ लेनीक देनी पड़ि जेतह। दू पाइ कमाइले धंधा करबह आकि कोट-कचहरीक फेड़मे पड़बह। बुझिते छहक जे कोट-कचहरी लोकेक पाइपर ठाढ़ अछि। ओइ साला रंगबाज सभकेँ की अछि। अपने किछु करतह नै आ अनका काजमे हरिदम टाङे अड़ौतह। गामक उत्पातसँ लऽ कऽ थाना-पुलिस, कोट-कचहरीक दलाली भरि दिन करैत रहतह। आब तोंही कहऽ जे बरदास हेतह? नीक लोक लेल ऐ दुनियाँमे केतौ जगह नै अछि। ओइ साला सभकेँ की छै, भरि दिन ताड़ी-दारू पीब ढहनाइत रहतह। ने छोट-पैघक विचार करतह आ ने गारि-मारिक। तैपर सँ पंचायतक मुखिओ आ वार्डो-मेम्बर सभकेँ कमीशन चाहबे करिऐ। पब्लिको तेहने अछि। देखबहक जे केतेक एहेनो परिवार अछि जेकरा कोटाक वस्तुक जरूरति नै छै जेना चीनी। मुदा ऊहो कोटासँ चीनी उठा दोकानमे किछु नफा लऽ कऽ बेचि लेतह। जहन कि किछु परिवार एहेनो अछि जेकरा कोटाक वस्तुसँ खर्च नै पूड़ै छै। अपनो आँखिसँ देखबहक जे दस-बीस कप चाह आने पीबैए। की ओकरा सभकेँ फाजिल नै देबहक? जखने एक गोटेकेँ फाजिल देबहक तँ दोसराक हिस्सा कटबे करत। एहेन स्थितिमे डीलरे की करत। आखिर ऊहो तँ समाजेक लोक छी?”
उमाकान्त-
“सभ गोटे तँ कोटा उठैबतो नै हेतै?”
मिश्रीलाल-
“हँ, सेहो होइए। मुदा ओ तहन होइए जहन कोटाक वस्तुक दाम आ खुल्ला बजारक दाममे अन्तर नै रहैए। मुदा जहन दुनूक दाममे अन्तर रहैए तहन जेकरो ने अपना पाइ रहै छै ऊहो दोकानदार सभसँ अदहा-अदही नफापर पाइ लऽ कऽ समान उठा लइए आ बेचि लइए। तेतबे नै ऊहो चाहतह जे किछु फाजिले कऽ समान भेटए।”
मुँह बिजकबैत उमाकान्त-
“तब तँ बड़ ओझरी अछि।”
उमाकान्तक सोचकेँ गहराइ दिस जाइत देखि मुस्की दैत मिश्रीलाल-
“बौआ, एतबेमे छगुन्ता लगै छह। ई तँ एक दिसक बात कहलिअ। अहूमे केते ओझरी छुटिए गेलह। जँ सेरिया कऽ सभ बात कहबह तँ सैकड़ो ओझरी आरो अछि। आब सुनह आॅफिस, बैंक, एफ.सी.आइ. गोदामक सम्बन्धमे। दौग-बरहा जे करए पड़तह ओकरा छोड़ि दइ छिअ। किएक तँ मोटा-मोटी यएह बुझह जे एक दिनक काजमे पनरहो दिनसँ बेसीए लगतह। जइमे समए संग पच्चीस-पचास पौकेटो खर्च हेबे करतह।”
उमाकान्त-
“तब तँ बड़ लफड़ा अछि?”
मिश्रीलाल-
“लफड़ा की लफड़ा जकाँ अछि। जखने ब्लौक पएर देबहक आकि गीध जकाँ चारू भरसँ अफसरसँ लऽ कऽ चपरासी धरि, नोंचए लगतह। कियो कहतह जे चाह पिआउ तँ कियो कहतह पान खुआउ। कियो कहतह सिगरेट पियाउ तँ कियो मिठाइ खुआउ। सुनि-सुनि मन महुरा जेतह। मुदा की करबहक? भीखमंगोसँ गेल-गुजरल चालि देखबहक। जेना अपना दरमाहा भेटिते ने होइ। मुदा डीलरे की करत? अगर जँ सभकेँ खुशी नै राखत तँ काजे लटपटेतै। काजो तेहेन अछि जे एक्के टेबुलसँ नै होइ छै। जेते टेबुल तेते खर्च। अखनि हमहू औगताएल छी, तँए नीक-नहाँति नै कहि सकबह। देखते छहक जे रजिस्टर तैयार करै छी। ब्लौक जाएब। मुदा तैयो एक-दूटा बात कहि दइ छियह। सबहक तड़ी-घटी ने हम बुझै छिऐ।”
उमाकान्त-
“कनी-कनी सबहक बात कहि दिअ?”
मिश्रीलाल-
“औगताएलमे की सभ बात मनो पड़ै छै। मुदा जे मन पड़ैए से कहि दइ छिअ। पहिने बैंकक सुनह। कोरियापट्टीमे दुनियाँलाल डीलर अछि। वेचारा बड़ मुँहसच्च। जहिना-जहिना समान बिकाएल रहै तहिना-तहिना पाइ रखने रहए। खुदरा समानक बिकरी तँए खुदरा पाइ। अगिला कोटा लेल जहन बैंकमे जमा करए गेल तँ खुदरा पाइ देखि बैंकमे लेबे ने केलकै। कहलकै जे ओते हमरा छुट्टी अछि जे भरि दिन तोरे पाइ गनैत रहब। भरि दिन वेचारा छटपटा कऽ रहि गेल। बैंकसँ निकलबो ने करए जे पौकेटमार सभ ने कहीं पाइ उड़ा दिअए। दोसर दिन आबि कऽ हमरा कहलक। तामस तँ बड़ उठल। किएक तँ जेना मोटका पाइ सरकारक होइ आ खुदरा नै, तहिना। जहन पाइएक लेन-देन बैंकमे होइ छै तँ गनैले स्टाफ राखह। मुदा की करितिऐ। दोसर दिन गेलौं। मनेजरकेँ कहलिऐ। तहन दू प्रतिशत कमीशनपर फड़ियाएल। आब तोंही कहऽ जे ई दू प्रतिशत कोन बिलमे चलि गेल। तहिना दोसर बात लैह, सप्लाइ इन्सपेक्टरक। इन्सपेक्टर बदली भेल। नव इन्सपेक्टर बूझि पनरह-बीस गोटे डीलर ओकरा पाइ नै देलकै। ओना पचास रूपैए प्रति डीलर प्रति मास इन्सपेक्टरकेँ दइए। सभकेँ मनमे भेलै, नव हाकिम छथि तँए छह मास तँ इमानदारी रखबे करता। ले बलैया, जहाँ डीलर दोसर कोटाक सभ समान उठौलक आकि पराते भेने विश्वनाथ डीलर ऐठाम पहुँच गेल। विश्वनाथोकेँ कोनो डर मनमे नै। किएक तँ समान ओहिना पड़ल छेलै। विश्वनाथकेँ इन्सपेक्टर चीनी काँटा करैले कहलक। ऊहो तैयार भऽ काँटा करए लगल। पाँचो बोरा मिला कऽ चौदह किलो चीनी कमि गेलै।
बिच्चेमे उमाकान्त पुछि बैसल-
“किए, चीनी तौलि कऽ नै नेने रहए से?”
मिश्रीलाल-
“ई एफ.सी.आइ. गोदामक खेल छिऐ। एफ.सी.आइ. गोदाम तँ ब्लौके-ब्लौके ने अछि। तँए देखबहक जे डीलर सबहक नम्मर लागल अछि। सभकेँ औगताइ करैत देखबहक। किएक तँ अपन टाएर गाड़ी तँ सभ डीलरक रहै नै छै। अधिक डीलर भड़ेपर गाड़ी लऽ जाइए। तँए मनमे होइत रहै छै जे जेते जल्दी समान हएत तेते कम भाड़ा लगत। तँए कियो समान तौलबै नै अछि। जे कियो पच्चीस रूपैए बोरा मनेजरकेँ दऽ देने रहलै ओकरा तँ नीक समानो आ पुड़ल बोरो देलक। जे पाइ नै देने रहल ओकरा समानो दब आ घटल बोरो देलक। चोर-पर-चोर अछि।”
छुब्ध होइत उमाकान्त बाजल-
“हद लीला सभ अछि।”
मिश्रीलाल-
“आब मार्केटिंग अफसर एम.ओ.क बात सुनह। अखुनका जे एम.ओ. अछि ओ पीआक अछि। ओना काज करैमे भुते अछि। रस्तो-पेरामे मोटर साइकिल लगा फाइलपर लिखि दइए। मुदा ओहिना नै। पहिले एक बोतल पीआ देबहक, तहन।”
उमाकान्त-
“अफसर भऽ कऽ रस्ता-पेरापर बोतल पीबैए?”
ठहाका मारि हँसि मिश्रीलाल-
“बौआ, तूँ गाम-घरक बात बुझै छहक। गाम-घरमे जे छोट-पैघक, इज्जत-आबरूक विचार अछि ओ केतए पेबह। मुदा तैयो ओकरामे दूटा गुण जरूर छेलै। पहिल गुण छेलै जे आन कोनो स्त्रीगण दिस नै तकितह। आ दोसर गुण छेलै जे केकरोसँ एक्को पाइ नै लइतह। मुदा ऐसँ पहुलका एम.ओ. जे रहए ओ भारी पइखौक। सभ काजक रेट बनौने रहए। जे सभ बुझै। तँए जेकरा जे काज रहै ओ ओइ हिसाबसँ पाइ दऽ दइ आ लगले काज करा लिअए।”
मुस्कीआइत उमाकान्त-
“तब तँ पक्का नटकिया सभ अछि।”
मिश्रीलाल-
“नटकिया कि नटकिया जकाँ अछि। रंग-बिरंगक चोर सभ पसरल अछि। कियो धनक चोर अछि तँ कियो धरमक। कियो बुधिक चोर अछि तँ कियो विवेकक। केते कहबह। तेसराक सुनह। अंदाज करीब पचपन छप्पन बर्खक उमेर ओकर रहए। मुदा फीट-फाटमे जुआनक कान कटैत। जेहने हीरोकट कपड़ा पहिरैत तेहने हिप्पीकट केश रखैत। रंग-बिरंगक तेल आ सेंट लगबै। हरिदम ऊपरका जेबीमे ककही देखबे करितहक। रातिओमे कएक बेर केश सीटै। चौबीस घंटामे दू बेर दाढ़ी बनबै। ओ एम.ओ. भारी नरचोप जेहने अपने तेहने बहुओ। दिन भरिमे पच्चीसो बेर कपड़ा साड़ी-ब्लाउज आ जूत्ता-चप्पल बदलै। केशमे केते रंगक क्लीप लगबै तेकर ठेकान नै। भरि दिन रिक्शापर ऐ डेरासँ ओइ डेरा आ ऐ बजारसँ ओइ बजार घुमिते रहै छलि। संयोगो ओकरा नीक भेटलै। एके बेर बी.डी.ओ., सी.ओक बदली भऽ गेलै। ओकरे दुनू गोटे चार्ज दऽ कऽ गेल। ओही बीच शिक्षा मित्रक भेकेन्सी भेल। लड़की सभकेँ आरक्षण भेटलै। जइमे जाति प्रमाणपत्रक जरूरति पड़ल।”
अपशोच करैत मिश्रीलाल आगू बाजल-
“बौआ की कहबह, ओइ सालाक डेरा बेश्यालय बनि गेल। कखनो ब्लौक आॅफिसमे नै बैइसै। जहन बैसबो करै तँ आन-आन कागत देखै मुदा एक्कोटा जाति प्रमाणपत्रपर हस्ताक्षर नै करै।”
“परिवारक कियो किछु ने कहै?”
“स्त्रीक विषएमे तँ कहिए देलिअ। जेठकी बेटी बी.ए.मे पढ़ैत रहए। ओकरो चालि-ढालि बापे-माए जकाँ। कौलेजेक एकटा छौंड़ा जे आदिवासी क्रिश्चन छल तेकरा संग भागि गेलै।”
उमाकान्त-
“बाप-माएकेँ लाज नै भेलै?”
“लाज तँ तेहेन भेलै जे राता-राती ऐठीमसँ भागल।”
“अहूँकेँ बहुत काज अछि आ हमरो मन भरि गेल। आखिरीमे एकटा बात बुझा दिअ।”
मिश्रीलाल-
“की?”
उमाकान्त-
“अहाँ केना अप्पन प्रतिष्ठा समाजो आ आॅफिसोमे बना कऽ रखने छी?”
मिश्रीलाल मुस्कीआइत-
“समाजमे जेकरा ऐठाम सराध, बिआह, उपनैन, मूड़न, भनडारा वा आन कोनो तरहक काज होइ छै तँ ओकरा हम जरूर चीन्नीओ आ मोटिओ तेलक पूर्ति कइए दइ छिऐ। भलहिंं अपना लग नहियोँ रहल तैयो जेतए-तेतएसँ आनि पुराइए दइ छिऐ। जइसँ समाजक सभ खुशी रहैए। आॅफिसक बात तँ पहिने कहि देलिअ।”
उमाकान्त-
“हमरा की करक चाही? किएक तँ जइ हिसाबे अहाँ कहलौं तइसँ हम्मर मन भटकि रहल अछि।”
मिश्रीलाल-
“बौआ, जहन लाइसेंस बना लेलह तहन कम-सँ-कम एक खेप समान उठा कऽ बाँटि लैह। जइसँ समाजोक चालि-ढालि आ आॅफिसोक चालि-ढालि देखि लेबहक। बेवहारिक ज्ञान भऽ जेतह। बेवहारिके ज्ञान असली ज्ञान छिऐ। अखनि हम एते मदति जरूर कऽ देबह जे तोरा केतौ अड़चन नै हेतह। मुदा दोसर खेपक भार हम नै लेबह। किएक तँ बुझिते छहक जे बिलाइ जे मूससँ दोस्ती करत तँ खाएत की? तोरो सीखैक अवसर भेट जेतह।”
उमाकान्त-
“बड़बढ़ियाँ! जहिना अहाँ कहलौं तहिना हम करब।”
मिश्रीलाल-
“बाउ, आब तँ हम बूढ़ भेलौं। जहिया हम सोलहे बर्खक रही तहिएसँ डीलरी करै छी। मुदा पहुलका आ अखुनकामे अकास-पतालक अंतर भऽ गेल अछि। जेते धन आ शिक्षाक प्रसार भेल जा रहल छै ओते घटिया मनुख सेहो बढ़ि रहल अछि। पहिने इमानदार लोक बेसी छल मुदा आब आँगुरपर गनए पड़तह। हम तँ डीलरीमे रमि गेलौं। सभ घाटक पानि पिनाइ सीखि नेने छी, तँए नीक छी।”
उमाकान्त-
“चलैत-चलैत किछु...?”
मिश्रीलाल-
“जहिना आमक गाछ होइ छै जे आमक आँठीसँ जनमैए। तहिना तँ मनुखोक होइ छै। दुनियाँमे जेते मनुख अछि, सभ तँ मुरूखे भऽ कऽ जनम लइए। मुदा ऐठाम जेकरा जेहेन परिवार, समाज, वातावरण भेटै छै ओ ओहेन बनैए। जहिना आमक छोट-छोट सरही गाछकेँ नीक-नीक कलमी आमक गाछक डारिमे बान्हि कलम लगा नीक-नीक आम बना लैत, तहिना मनुखोक होइत। मुदा नीक परिवार, नीक समाज अछिए केतेक। अधिकांश तँ गेले-गुजरल अछि। ने सभकेँ भरि पेट खेनाइ भेटै छै आ ने नीक बात-विचार। तहन नीक मनुख बनत केना? जाधरि नीक मनुख नै बनत ताधरि नीक समाज केना बनत? तहन तँ जएह अछि तइमे अपनाकेँ जेते नीक बना जीब सकी, वएह संतोखक बात। तहूँ अखनि सादा कागत जकाँ साफ छह, तँए हम चाहब जे गन्दा नै हुअ। जेहेन विचार, हाथ होइत कर्म बनि निकलतह तेहेन जिनगी हेतह। कियो शरीरांतकेँ मृत्यु बुझैए आ कियो आत्माक हननकेँ। मनुखमे असीम शक्ति छिपल छै, ओकरा जगबैक अछि, जे हमहूँ सेरिया कऽ नहियेँ बुझै छिऐ।”
जहिना तेज हथियार हाथमे एलासँ सक्कत-सक्कत वस्तु कटैक हूबा बनि जाइत तहिना उमाकान्तोकेँ भेल। विचार केलक जे आब बैलगाड़ीक जुग नै रहल। मशीनक जुग आबि गेल। तँए हमहूँ अपना हाथसँ इन्जिने चलाएब।”¦¦¦
Subscribe to: Post Comments (Atom)


text:
पटना । भारी मशीनक आवाजक बीच औरंगाबाद क औद्योगिक परिसर मे एकटा इतिहास लिखा गेल। एकटा एहन सपना पूरा भेल जे 1950 क दशक मे देखल गेल छल। बिहार क लोहा, बिहारक मजदूर आ बिहार क बाजार हेबाक बावजूद साइकिल पंजाब स बनि कए बिहार अबैत छल। मुदा आब मेड इन बिहार क ठप्पा लागल साइकिल बाट पर उतरबा लेल तैयार अछि। औरंगाबाद क औद्योगिक परिसर स्थित नवनिर्मित साइकिल कारखाना मे बुधदिन बतौर ट्राइल स्पोक आ अन्य छोट मोट पुर्जाक उत्पादन शुरू भ गेल। गौरतलब अछि जे एखन तक बिहार मे साइकिल या त आयात होइत छल या फेर पुर्जा आयात क ओकरा जोडबाक काज होइत छल। मुदा आब बिहारक पहिल साइकिल निर्माण कंपनी अपन ब्रांड नेम यूएस साइकिलक संग उत्पादन शुरू क देलक अछि। उद्योगपति श्याम किशोर प्रसाद क इ सपना आब जमीन पर उतरि चुकल अछि। उद्योग विभाग सेहो श्री प्रसाद क एहि मे खूब मदद केलक अछि। एहि कंपनी क प्रस्ताव पर 6 नवंबर 2011 कए विभाग मंजूरी देने छल। एहि कारखाना मे एखन 22 इंच आ 24 इंच मॉडल क साइकिलक उत्पादन होएत। श्री प्रसाद कहला जे यूएस साइकिलक कोनो पुर्जा आयात नहि कैल जाएत। मूल फ्रेम, मडगार्ड, चेन कवर, स्पोक, रीम सहित कुल आठ टा महत्वपूर्ण हिस्सा क निर्माण एहि ठाम पूरा कैल जाएत।
जानकारीक अनुसार एहि कारखाना मे एखन प्रतिदिन एक हजार साइकिलक उत्पादन होएत, लेकिन कारखानाक क्षमता कुल दू हजार साइकिल उत्पादनक अछि। एहि साइकिल कारखाना मे सालाना चारि लाख साइकिल क उत्पादन भ सकैत अछि। श्री प्रसाद क कहब अछि जे कारखाना स उत्पादन शुरू भेलाक बाद क्षमता बढेबा लेल उद्योग विभाग स आग्रह कैल जाएत। ओ कहला जे एहि कारखाना स पहिल साइकिल 20 जून कए निकलत। संभवत: 10 जुलाई कए औपचारिक उदघाटन सेहो होएत। एहि लेल मुख्यमंत्री नीतीश कुमार स आग्रह कैल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
अगिला लघु कथा-संग्रह-
पसेनाक
धरम
जल्दीए
सोझा औत। 18 गोट कथाक संग्रह ई पोथी रहत। जइमे 13 गोट कथा पूर्ण भऽ गेल
अछि। जेकर विवरण निच्चाँमे देल अछि। ओना शब्दक संख्यामे किछु हेर-फेर माने कमी-बेसी, फाइनल प्रुफक पछाति भऽ सकैए। हलांकी
‘हमर बाइनिक विचार’ कथाक फाइनल प्रुफ भेल अछि। भागलपुरक
गोष्ठीमे पढ़नौं रही। नारी लेल ई कथा अपन सभ किछु अन्य कथासँ अलग बनेलक अछि। देखैक
आग्रहक संग पोस्ट कऽ रहल छी।
धैनवाद...।
(1) नहरकन्हा/ 11 मार्च 2015, शब्द- 1211
(2) बटखौक/ 14 मार्च 2015, शब्द- 1267
(3) पसेनाक धरम/ 16 मार्च 2015, शब्द– 1256
(4) जेठुआ गरदा/ 18 मार्च 2015, शब्द- 1103
(5) हँसीएमे उड़ि गेलौं/ 20 मार्च 2015, शब्द- 1237
(6) बुड़िबकहा बुड़िबक बनौलक/ 23 मार्च 2015, शब्द- 1237
(7) हमर बाइनिक विचार/ 26 मार्च 2015, शब्द- 1177
(8) नोकरिहारा/ 26 मार्च 2015, शब्द-
1160
(9) घसवाहि/ 28 मार्च 2015, शब्द– 1210
(10) तेतर भाइक कविता/ 1 अप्रैल 2015, शब्द– 1323
(11) छुआ/ 6
अप्रैल 2015, शब्द– 1223
(12) दोसराइत/ 9 अप्रैल 2015, शब्द– 1267
(13) लछनमान/ 13 अप्रैल 2015, शब्द– 1260
हमर बाइनिक विचार
मास दिनसँ गाममे घोल-फचक्का होइत आबि रहल अछि।
कियो बाइसम बर्खक बिआहक उमेरपर टिप्पणी करैत, तँ कियो एक सुशिक्षित महिलाक
भविसक वृतान्त सुनबैत। इनार-पोखरिक घाट, कल-बोरिंगक घाट, दुआर-दरबज्जा आ चौक-चौराहापर लालमणिक बिआहक चर्च चलैत। केतौ शास्त्रार्थ
बजड़ैत जे जहिना बारह बर्खमे ताड़क गाछक जड़ि बन्हाइ छै तहिना ने मनुखोमे हएत...?
मुदा मनुखो तँ मनुखे छी,
केतौ कौआ छी तँ केतौ कुकुड़, केतौ हीरामन हंस छी तँ केतौ
धोवि-घाटक गदहा। मुदा पोखरिक घाटपर ईहो तँ विचार चलिए रहल अछि जे महिलाकेँ जेते
दिनक जनन शक्ति अछि ओइमे सुधार भेने सेहो लोकक बाढ़ि बन्हाएत। संगे ओकर शरीर सभ
दिन शरीर बनल रहत। माने जनन पीड़ा पड़ा निरोग शरीर बनल रहत। मुदा तहूमे तँ
बिहंगड़ा भाइए जाइए। बिहंगड़ा ई जे कोनो महिलाक समए स्कूल-कौलेजमे बीतैत आ कोनो
महिलाक अभावक चलैत विद्यालयसँ बाहर बीतैत...।
प्रश्न अछि जे ओहन जिनगीक सन्तान जे विधवा माए,
चाहे विधुर पिता, चाहे खगल परिवारमे पलित-पोषित हएत, आ जे भरल-पूरल परिवारमे, भरल-पूरल केर माने
परिवारसँ लऽ कऽ समाजक बीच जे अपन बेवहारक पहचान बनौने अछि,
तइमे पलित-पोषित हएत, की दुनू एक्के रंग खिलत-फलत...?
मास दिन बीतैत-बीतैत काल्हि धरिक सभ व्याख्यान
माला तर पड़ि गेल, आ बिआह लगलगाउ भेने आइ व्याख्यान मालाक दोसर पन्ना उनटि गेल। उनटि ई
गेल जे लालमणिक पिता- गिरिधर- लालमणिक बिआह तीन लाख नगदपर तँइ केलनि। मास्टरक
बेटा एम.ए.मे पढ़ै छथि, जत्थो-पात नीके छन्हि, अपना जीविते मास्टर साहैब बेटाकेँ तेहेन घर बना देलखिन जे पोता-पोती
धरिक पार-घाट लगि जेतनि। तेते जमा-जिगर छन्हि जे वएह ने सठतै। आ तैपर अदहा दरमाहा
सेहो जीबैत भरि भेटबे करतनि। लालमणिकेँ कोनो अभाव सासुरमे नइ रहतै, तहूमे अपनो तेते हूनरमन्द अछि जे दस गोरेक परिवारक भार कन्हापर उठा
चलैत रहत। नगदक लेन-देन लालमणिकेँ मिसियो भरि देह नहि सिहरौलक। ओना बातक क्रममे
गिरधर अपन हूनरक बात बुझथि मुदा किछु विचारथि नहि।
नगद-नारायणसँ दुनू परिवार बीच बन्धन बन्हाएत।
तइ बिच्चेमे लालमणि अपन विचारक अड़ंगा ठाढ़ केली। अड़ंगा ई जे दू परिवारक सम्बन्ध
बनि रहल अछि ओइमे हमरे ने पिताक घरसँ ससुरक घर बुझियौ आकि अपन पतिक घर बुझियौ आकि
अपन घर, जाए पड़त...।
मुदा लगले लालमणिक मन ठमकलनि। ठमकलनि ई जे अखन
धरिक जे जन्मदाता-पालनकर्ता हमर छथि, हुनका समक्ष हम अपन बात राखब। हमरा
प्रति पिताक विचारक धारणा की छन्हि सेहो स्पष्ट हएत?
मुदा लगले लालमणिक मन घूमि ‘स्पष्ट
हएब’पऱ पहुँचलै। पहुँचिते पिताकेँ पुछलक-
“बाबूजी, रूपैआ
अहाँ गनब, लेता बर पक्ष, हम तँ बीचमे
छी। अखुनका माने बिआहसँ पहिलुका परिवारक पाइ सासुरक हमरे ने भेल। मुदा, जे जिनगी अखन धरिक हमर रहल ओइ जिनगीक समावेश ओइ परिवारमे केना हएत, से तँ अहींकेँ ने कहब?”
लालमणिक विचारपर अपन पित्-बलक शक्तिक उपयोग
करब गिरिधर अनुचित बुझलनि। मन मन्हुआ गेलनि। मन्हुआएले मनमे विचार उठलनि जे
लालमणिक जन्मदते नहि, पिता सेहो छिऐ, तैसंग अपन जे
बेवस्थित परिवार बनल अछि तही बीच रहि ने ओहो बी.ए. औनर्स कला-संगीत शास्त्रक
बेवहारिक अध्ययन केलक अछि। जइसँ नीक गबितो अछि आ लिखितो अछि। कौलेजमे कोनो साहित्यिक
कार्यक्रम होइ छै तइमे साहित्यिक दुनू धाराक बीच बहैत जश-सुजश सेहो बनौने अछि।
यएह ने भेलै ओकर अपन अर्जित सम्पति। जँ ऐ सम्पतिक दुरूपयोग होइ आकि दाबि कऽ राखल
जाइ, तखन एकरा नष्ट हएब छोड़ि दोसर रस्ते की छै!
मनमे ग्लानि उझकलनि,
अपसोचक विचार उठलनि जे जखन पाइए गनि बेटीक बिआह करब, तखन
बेटीक अनुकूल परिवार किए ने करी। हूसल काज देखि गिरिधर लालमणिकेँ कहलखिन-
“बुच्ची, उमेरक
दोखे नइ, बेवहारक दोखे हम भँसिया गेलौं, मुदा आइ अपना परिवारेमे आँखि फुटल, तँए मन मनुआएल
अछि।”
पिताकेँ अनुकूल होइत देखि लालमणि मुस्कान भरल
मुस्की दैत बाजलि-
“बाबूजी, परिवारक
सभ मिलि करी काज, हारने-जीतने कोनो ने लाज। जखने आँखि खुजए
तखने दिन। अखनि बिआहक बन्धन-सूते तैयार भऽ रहल अछि, समाजमे
एहेन-एहेन बरदात केते होइए।”
लालमणिक विचार सुनि गिरिधरक टुटल साँस पुन:
प्रवाहित भऽ गेलनि। बजला-
“बुच्ची, बेस
कहलह जे परिवारक सभ मिलि विचार करैत चललासँ परिवार नीके नइ नीकोत्तर सेहो होइ छै।
माएकेँ सोर पाड़हुन, अखनि काजक सूत्र बहुत आगूओ नहियेँ बढ़ल
अछि। ओना ईहो तँ देखिते छी जे केते बिआहक मण्डपसँ उठि लड़का बिआहक सूत्र भंग करैत
रहल अछि।”
पिताक बहैत धारमे लालमणि पानिक पलारमे हेलैत
माए लग पहुँच बाजलि-
“माए, बाबूजीकेँ
किछु चिन्ता पछाड़ि रहल छन्हि, तेकर चिन्ता ओ अनेरे करै
छथि। होशियारसँ होशियार आ बेकूफसँ बेकूफ लोक जखन अपन घर बनबऽ लगैए तखन जेते ओकरा
डाँड़मे ढौआ रहल ओइ हिसावे बनबैए। जेकरा जेहेन सकरता रहलै,
से तेहेन बनबैए से कनी जा कऽ कहुन चिन्ता नइ करथि।”
ओना लालमणिक विचार कानसँ कामिनी सुनै छेली मुदा
जहिना कानक ठेकी अवाजकेँ घेरि लैत अछि तहिना कामिनीक कानकेँ पतिक चिन्ता सुनिते
घेरि नेने रहनि। लालमणिक संग कामिनी पति लग पहुँचिते चनिआएल चाइन देखए लगली। की
चिन्ता छन्हि, वएह ने बजता, अनेरे बीचमे चुल्हि-चिनमारक बात उठा
आरो माथकेँ किए भारी करबनि...।
मुदा जहिना माएकेँ बजबऽ गिरिधर लालमणिकेँ कहने
रहथिन तहिना दुनू गोरेकेँ आगूमे ठाढ़ होइते बजला-
“परसूका दिन मास्टर साहैबकेँ नगद दइक
विचार केने छी, भने बीचमे जे विचारैक अछि से विचारि लिअ।”
चिन्तित पतिक स्वरूप जेना कामिनीक मनसँ कमि
कऽ विचारैक बातपर गेलनि। अपन बेथा बेथैत बजली-
“अखन धरि बेटीकेँ सभ किछु केलौं, ओहो केलक, दुनू संग मिलि सेहो करैत एलौं, मुदा बिआहक पछाति ओ ओते दूर हमरासँ चलि जाएत जे ओकर सीमामे हम पएर नइ
देबै। मुदा तँए कि मनमे कोनो कुवाथ अछि? नै! आब तँ सहजे लालमणि लोकक बीच मञ्चपर ठाढ़ भऽ अपन नीक-बेजए बातो सुनबै जोकर
भाइए गेल अछि।”
माइक सह पबिते जेना फूलक कोनो पिआसल लत्ती पानि
पीबिते हरसि जाइए तहिना लालमणिक मन हरसि गेल, बाजलि-
“बाबूजी, अविवाहित
कन्या कु-मारि
कन्या कहबैए तँए हमरा सभठाम एबा-जेबाक अधिकार अछि। अहाँ हुनका पाइ गनैक जे समए
देने छियनि, से अखने फोनसँ कहि दिअनु जे अपना समैपर ओ निसचित
आबथि, हम तैयार छी। ओना से जँ नइ कहबनि तँ ओ अपना हिसाबे दिन
घुसका-फुसका लेता! अपन हिसाव ई जे बैंकक छुट्टी-तुट्टीक
मिलानी कऽ लेता किने।”
जहिना कोनो समांगकेँ काज दिस आगू बढ़ैत देखि
आनो समांगक मनमे काजक ललक ललकै छै, तहिना बेटीक विचार सुनि गिरिधरक मन
ललकलनि। लगले मोबाइल उठा अपना समैपर एबाक आग्रह करैत अपन तैयारीक बात मास्टर
साहैबकेँ कहि देलखिन।
तेसरा दिन अपन समैपर मास्टर साहैब एकटा
ड्राइवर- भातीज-केँ संग केने मोटर साइकिलसँ तीन बजे बेरू पहर गिरिधर ऐठाम पहुँचला।
चीलमक सूर सारमे ड्राइवर भातीज लगसँ ससरि गेलनि, जइसँ अपनो जान हल्लुक भेलनि।
जान हल्लुक ई जे भातिजे छी, चीलम पीबैए आ जँ कहीं निशाँमे
छीनियेँ-तीनियेँ लेत तेकर कोन बिसवास। ओना पच्चीस-पचास तँ दइते रहै छिऐ।
चाहक तस्तरी नेने कुमारि लालमणि दरबज्जापर
पहुँच मास्टरो साहैबक हाथमे आ पितोक हाथमे चाह धड़ौलक। पिजुआएल मन मास्टर साहैबक
रहबे करनि, चाह मुँहमे लइसँ पहिने बोकरए लगला-
“अखनो धरि स्त्रीगणकेँ सोलहो-अना उत्पादित
काजसँ...।”
...काजसँ’ कहि कनी रूकि गेला।
रूकिते लालमणिक डेग सेहो रूकि गेल। पाशा बदलैत
मास्टर साहैब फेर बजला-
“नोकरी-चाकरीक भीर परिवारक स्त्रीगण जँ
गेल तँ घरक इज्जते की रहल!”
हाइ स्कूलमे संस्कृत-मैथिली विषयक शिक्षक
मास्टर साहैब सभ दिन रहला, ओना होइयो स्कूलक शिक्षक विषयगत आचरण
बनबै छथि, तँए संस्कृत शिक्षक आ साइंसक शिक्षकक जिनगीमे, एक दरमाहा रहितो, दूरी बनि जाइए। गिरिधर चुपचाप
बैसल सुनैत रहथि। हँ-हूँ किछु ने बजथि। ऐ दुआरे जे लालमणि आगूमे अछि, बाजह।
लालमणि बाजलि-
“मास्टर साहैब,
नोकरी करैक अपनो विचार नइ अछि, तैपर जँ गारजनक रूपमे बजै छी
तँ उत्तम विचार। मुदा हमर अपन जे अरजित सम्पति अछि, ओकर
रक्षाक की उपाए हेतइ?”
मास्टर साहैब-
“हँ हेतइ। मुदा कोन रूपमे चाहै छी से तँ
खुलाशा करए पड़त?”
लालमणि-
“तइले ई जगह नहि ओ जगह हएत।”¦¦
26 मार्च 2015, शब्द- 1177


text:
मधुबनी मे पशु त मोतिहारी मे खुलत उद्यान महाविद्यालय
रामबाबू
समस्तीपुर। कृषि क्षेत्रमे विकास हेतु चारि गोट नव महाविद्यालय स्थापना कएल जाएत। मधुबनीमे पशु महाविद्यालय, मोतिहारीक पीपराकोठीमे उद्यान महाविद्यालय, औरंगाबाद आऔर सारणमे नव कृषि महाविद्यालय खोलल जाएत। समस्तीपुर जिलाक पूसामे आयोजित अनुसंधान परिषद् केर तीन दिवसीय बैसारकें संबोधित करैत डा.राजेन्द्र प्रसाद केन्द्रीय कृषि विश्वविद्यालय केर कुलपति डा. आर. सी. श्रीवास्तव बजलाह कि नव विश्वविद्यालय खोलबाक लेल बिहार सरकार भूमि अधिग्रहण क काज आरंभ क चुकल अछि। अहि नवका महाविद्यालय सभके स्थापना सँ बिहारक किसान आऔर पशुपालक सभक उन्नत तकनीक सभकेँ उत्तम जानकारी भेटतनि। डा.श्रीवास्तव बजलाह कि जलवायु परिवर्तन के’ ध्यानमे राखि फसल सभक बाउग हेतु वैज्ञानिक सभक नव अनुसंधान विकसित क किसान सभकेँ लाभ पहुँचाएल जाएत। खेतीमे कम लागत सँ पानि पटेबाक लेल विश्वविद्यालय सोलर चलित पंप सेटक सेहो अविष्कार कएलक अछि।
कुलपति बजलाह कि विश्वविद्यालय के’ विज्ञानिक द्वारा कचरा प्रबंधन, सौर ऊर्जा संचालित सिंचाई प्रणाली आऔर जैविक खेती संगहि अन्यान्य कृषि काज सभ पर विशेष रूप सँ ध्यान देल जा रहल अछि। बैसारमे विश्वविद्यालयकें निदेशक अनुसंधान डा.मिथिलेश कुमार, वरिष्ठ वैज्ञानिक डा.एम.पी.सिंह, डा.ए.के. मिश्रा, डा.दिव्यांशु शेखर,डा.मृत्युंजय कुमार संगहि अन्य कृषि वैज्ञानिक सभ सहभागी छलाह।